Suspek Cuba Rempuh Polis Di Jalan Papar Dikenalpasti

KOTA KINABALU: Polis sudah mengenalpasti dua suspek yang nekad merempuh anggota polis ketika cuba ditahan membabitkan kes curi kenderaan di Kampung Dambai, Papar, semalam.

Pesuruhjaya Polis Sabah, Datuk Hazani Ghazali berkata, pasukan forensik polis berjaya menimbulkan cap jari dan sedang mengesan suspek yang terbabit.

“InsyaAllah dalam masa terdekat kita dapat menangkap suspek terbabit.

“Kita sudah kenal pasti dan minta mereka (suspek) serah diri,” katanya ketika ditemui media selepas menyaksikan Majlis Serah Terima Tugas membabitkan tujuh pegawai kanan Ibu Pejabat Polis Kontinjen (IPK) Sabah, di sini, hari ini.

Hazani turut memberitahu, suspek turut cedera dalam kejadian itu dan meminta klinik swasta atau kerajaan memaklumkan kepada polis sekiranya ada individu yang datang untuk mendapatkan rawatan ekoran kecederaan mencurigakan.

Katanya, Kes disiasat mengikut Seksyen 307 Kanun Keseksaan kerana cubaan membunuh.

Dalam kejadian semalam, dua penjenayah menaiki Toyota Hilux yang dipercayai dicuri cuba merempuh dua anggota sehingga memaksa polis melepaskan tembakan.

Bagaimanapun dalam kejadian pada 6.30 pagi itu, suspek berjaya meloloskan diri manakala salah seorang anggota polis turut cedera. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Projek Mulia Cikgu Maisarah Kepada Pelajar SMK Convent St Cecilia

SANDAKAN: “Saya ambil inisiatif itu kerana tidak sampai hati melihat mereka berlapar ketika pelajar lain menikmati makanan pada waktu rehat,” kata Maisarah Hannan, guru Sekolah Menengah Kebangsaan (SMK) Convent St Cecilia di Sandakan.

Maisarah, 32, memberi reaksi itu mengenai inisiatifnya menyediakan makanan percuma kepada pelajar yang kurang berkemampuan.

Bercerita lanjut, Maisarah berkata, projek itu bermula pada Mac tahun lalu menggunakan wang simpanannya sendiri dan didorong simpatinya terhadap pelajar yang tidak mampu membeli makanan pada waktu rehat.

“Saya bertugas sebagai guru kaunseling dan sering bertemu pelajar untuk mengetahui masalah serta mendengar luahan mereka.

“Hasil maklumat diterima mendapati sebenarnya ramai pelajarnya yang tidak membawa duit belanja ke sekolah dan setiap kali waktu rehat, mereka akan mengasingkan diri di tempat tersorok sehingga loceng berbunyi.

“Melihat keadaan itu, saya berasa sedih dan bertanggungjawab untuk membantu mereka menerusi projek ini.

“Mulanya, saya bergerak sendiri tetapi kemudiannya mendapat sokongan rakan guru lain yang turut sama menyumbang untuk membantu menjayakannya,” katanya ketika dihubungi Harian Metro.

Menurut Maisarah, projek berkenaan dijalankan setiap Selasa, Rabu dan Jumaat yang mana sebanyak 50 pek makanan disediakan kepada pelajar berkenaan.

Katanya, makanan itu diletakkan atas rak di koridor luar bilik guru dan pelajar boleh mengambilnya secara percuma mengikut keperluan masing-masing.

“Alhamdulillah, projek ini diterima baik dan makanan disediakan juga cukup kerana hanya diambil oleh pelajar yang benar-benar memerlukan.

“Sambutan baik itu mendorong saya untuk melaksanakan projek minuman percuma juga yang bermula Mac lalu cuma bezanya, ia dijalankan sekali saja dalam seminggu iaitu pada Selasa atau Khamis khusus untuk semua warga sekolah tidak kira pelajar, guru atau kakitangan lain.

“Selain membantu pelajar, dua projek itu dilaksanakan dengan tujuan untuk memupuk amalan bersedekah dalam kalangan warga sekolah,” katanya.

Sementara itu, Maisarah yang juga ibu kepada tiga cahaya mata berkata, dia tidak sangka perkongsiannya di Facebook mengenai dua projek berkenaan mendapat perhatian warganet.

“Sebenarnya, saya agak terkejut selepas mengetahui perkongsian saya itu tular di media sosial memandangkan ia bukanlah projek baru tetapi sudah lama dilaksanakan.

“Terima kasih kepada yang memberi maklum balas positif dan saya hanya berharap supaya perkongsian itu menyuntik semangat guru atau sesiapa saja di luar sana untuk membantu golongan kurang bernasib baik,” katanya yang turut aktif menyertai aktiviti sukarelawan anjuran sebuah pertubuhan amal.


Pemandu Maut, Kereta Jatuh Gaung Di Jalan Ranau Bypass Kota Belud

KOTA BELUD: Seorang lelaki warga emas maut selepas kereta dipandunya terbabas lalu jatuh ke gaung sedalam kira-kira 24 meter di Jalan Ranau Bypass Kota Belud, berhampiran Kampung Tombotuan, di sini pagi tadi.

Dalam kejadian kira-kira 8 pagi itu, Tambunan Asang, 75, disahkan meninggal dunia oleh pasukan perubatan di lokasi kejadian akibat kecederaan serius.

Jurucakap Jabatan Bomba dan Penyelamat (JBPM) Sabah berkata, pihaknya menerima panggilan berhubung kejadian tu pada 8.07 pagi dan sepasukan anggota bergegas ke lokasi kejadian sejauh 40km dari Balai Bomba dan Penyelamat Kota Belud.

“Kemalangan membabitkan sebuah kenderaan Toyota Unser yang terbabas di bahu jalan, lalu jatuh ke dalam gaung sedalam 24 meter.

“Terdapat seorang mangsa berada dalam kenderaan dan tidak sedarkan diri. Bomba berjaya mengeluarkan mangsa menggunakan peralatan menyelamat, sebelum dibawa naik ke kawasan selamat menggunakan ;stretcher’,” katanya ketika dihubungi.

Beliau berkata, mayat mangsa diserahkan kepada polis untuk tindakan lanjut dan operasi ditamatkan pada 10.06 pagi. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Industri Pelancongan Sabah Sedia Terima Kemasukan Pelancong

KOTA KINABALU, 1 April : Industri pelancongan Sabah bersedia untuk menerima kemasukan pelancong asing berikutan pembukaan sempadan negara bermula hari ini, kata Ketua Menteri Datuk Hajiji Noor.

Beliau berkata pembukaan sempadan itu amat dialu-alukan Kerajaan Sabah dan memberikan kelegaan terutama kepada industri pelancongan negeri yang terkesan akibat penularan COVID-19 sejak dua tahun lepas.

“Seperti negara lain, pandemik itu telah memberi kesan kepada Sabah dan banyak pemain industri negeri ini terpaksa menutup operasi mereka terutama akibat penutupan dan kekangan penerbangan masuk dan keluar Sabah,” katanya dalam kenyataan hari ini.

Beliau berkata bagi meringankan beban pemain industri itu, kerajaan negeri telah menyalurkan geran berjumlah RM10 juta yang memberi manafaat kepada 500 pemain industri termasuk bantuan kewangan kepada hotel, operator pelancongan, pemandu pelancong dan agensi pelancongan.

Beliau berkata kerajaan negeri juga sedang melaksanakan Pelan Pemulihan Pelancongan Sabah untuk pelancong dalam dan luar negara dalam mempromosikan pelancongan termasuk bersedia terhadap perubahan dalam industri itu dalam situasi fasa peralihan ke endemik ini.

Hajiji berkata untuk masa hadapan pemain industri pelancongan mesti bersifat inovatif, sedia untuk berubah dan bersedia untuk mengadaptasi pendekatan baharu dalam mengatasi pelbagai kekangan yang dihadapi termasuk situasi negara pada masa ini dalam peringkat peralihan ke endemik.

Sementara itu, Kawasan Keselamatan Khas Pantai Timur Sabah (ESSCom) pula memperhebat pemantauan serta kawalan keselamatan di Zon Selamat Timur Sabah (ESSZone) yang bakal kembali menjadi tumpuan pelancong asing.

Komander ESSCom DCP Hamzah Ahmad berkata pelbagai operasi dilaksanakan ketika ini termasuk operasi gasak, operasi cegah pendatang di laut, selain penugasan harian di pusat pemeriksaan daratan di Kalabakan serta Sapi Nangoh.

“ESSCom siap siaga mengambil sebarang langkah keselamatan jika perlu,” katanya.- BERNAMA


Pemilik Restoran Dipenjara 10 Tahun, 4 Sebatan Kerana Cederakan Isteri

TAWAU: Seorang pemilik restoran dihukum penjara sepuluh tahun dan empat kali sebatan oleh Mahkamah Sesyen, di sini, hari ini selepas mengaku bersalah mencederakan isterinya yang didakwa curang

Hakim, Awang Kerisnada Awang Mahmud menjatuhkan hukuman itu terhadap Mohd Faizal Md Yusuf, 34, selepas dia mengaku bersalah terhadap pertuduhan mengikut Seksyen 324 Kanun Keseksaan dan dibaca bersama Seksyen 326A akta sama.

Sabit kesalahan boleh dihukum penjara maksimum 10 tahun, didenda atau dengan sebat atau kedua-duanya sekali manakala seksyen 326A memperuntukkan hukuman dua kali ganda.

Mengikut kertas pertuduhan, dia didakwa dengan sengaja menyebabkan kecederaan terhadap isterinya berusia 32 tahun dengan menggunakan sebatang rotan berukuran 83 sentimeter di Restoran D’Archery Garden, Batu 1 Jalan Kuhara, pada jam 1 tengah hari 6 April lalu.

Awang Kerisnada ketika menjatuhkan hukuman berkata, mahkamah mengambil kira tahap kecederaan mangsa yang amat serius seperti yang terdapat dalam gambar selain fakta kes dan faktor kepentingan awam juga menjadi keutamaan dalam membuat penghakiman.

Tegasnya, tidak kira sama ada betul atau tidak si mangsa (isteri) curang, perkara itu tidak sepatutnya dijadikan alasan untuk tertuduh memukul mangsa dengan begitu teruk sekali.

“Kamu (tertuduh) boleh sahaja membuat laporan polis atau rujuk ke Mahkamah Syariah atau mendapatkan khidmat kaunseling. Perbuatan kamu memukul isteri dengan begitu teruk tidak wajar dilakukan sama sekali,” katanya.

Terdahulu, tertuduh yang tidak diwakili peguam itu dalam rayuannya memohon hukuman ringan dengan alasan bertindak demikian disebabkan perasaan marah kerana mengesyaki isterinya telah berlaku curang kepadanya.

Bagaimanapun, Timbalan Pendakwaan Raya Mohd Suhaimi Suriana memohon hukuman berat dikenakan mengambil kira tahap keseriusan kecederaan mangsa yang masih lagi mendapatkan rawatan di hospital selain mangsa juga kini berada dalam keadaan trauma.

Mahkamah kemudiannya memerintahkan hukuman keatas tertuduh berkuat kuasa bermula dari tarikh tangkapan iaitu pada 7 April 2022. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Abang tertembak ibu, adik dicekup pecah pejabat

KINABATANGAN: Selepas abang dicekup polis kerana tertembak ibu di Telupid Selasa lalu, adik tirinya pula diberkas polis kelmarin dipercayai terbabit kes pecah masuk pejabat timbangan kelapa sawit, dekat Tongod, di sini.

Suspek berusia 25 tahun itu diberkas berdekatan pusat timbangan berkenaan kira-kira jam 5.30 petang.

Menurut sumber, sebelum suspek ditahan, pihak pengurusan timbangan dimaklumkan mengenai kejadian pecah masuk pejabatnya pada Rabu lalu.

Perkara itu dimaklumkan sendiri oleh suspek yang juga pekerja di pusat timbangan berkenaan dan tinggal bersebelahan pejabat pusat terbabit.

“Selepas menjalankan pemeriksaan, pihak pengurusan timbangan mendapati ada kesan umpil di pintu utama pejabat itu.

“Wang tunai sebanyak RM2,315.50 yang diletakkan dalam laci pejabat turut hilang disyaki dicuri,” katanya.

Katanya, pihak pengurusan kemudian membuat laporan polis sebelum suspek ditahan dan dibawa ke Ibu Pejabat Polis Daerah (IPD) Kinabatangan bagi membantu siasatan kerana disyaki dalang dalam kes berkenaan.

Sementara itu, Ketua Polis Daerah Kinabatangan, Superintendan A Sahak Rahmat ketika dihubungi mengesahkan kejadian dan kes disiasat mengikut Seksyen 457 Kanun Keseksaan.

Pada Selasa lalu, NSTP melaporkan abang tiri suspek ditahan selepas tertembak ibu mereka yang berumur 60 tahun menggunakan senapang patah buatan sendiri atau bakakuk ketika dua beradik itu bergaduh dalam kejadian di Kampung Berayong, Telupid, dekat sini.

Sebelum kejadian itu, dua beradik tiri berkenaan bersama bapa saudara dan seorang rakan mereka meraikan hari jadi suspek sambil meminum arak buatan sendiri.

Disebabkan mabuk, dua beradik itu bergaduh hingga abang tiri suspek bertindak mengambil senapang patah buatan sendiri di rumah mereka untuk menembak suspek namun dihalang ibu mereka.

Akibatnya, abang suspek tertekan picu menyebabkan peluru terkena tangan dan bahagian dada ibu mereka namun dilaporkan selamat sebelum abang suspek diberkas polis. – Berita Harian


Covid-19: Tiada Kes Baharu, Tujuh Lagi Sembuh Di Sabah Hari Ini

KOTA KINABALU: Buat hari kedua berturut-turut, tiada kes Covid-19 harian baharu dicatatkan di Sabah dengan jumlah keseluruhan kes setakat ini masih kekal sebanyak 308.

Menurut Statistik terbaharu yang disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung, sebentar tadi, seramai tujuh lagi pesakit Covid-19 di negeri ini telah pulih dan dibenarkan pulang.

Ia menjadikan jumlah keseluruhan kes pulih di Sabah kini sebanyak 200 orang.

Sekiranya mengambil kira jumlah berkenaan serta pesakit yang telah meninggal dunia, jumlah kes aktif yang masih menerima rawatan kini menurun kepada 104.

Dalam perkembangan sama, tiada kematian dicatatkan di Sabah hari ini dengan jumlah korban akibat wabak itu di negeri ini kekal empat kes iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan jumlah kes Covid-19 selepas Selangor yang kini mencatat 1,357 kes, Kuala Lumpur (1,037), Johor (648), Sarawak (455), dan Negeri Sembilan (411). – Berita Harian


COVID-19: 1,745 Kes Baharu, 7 Kematian Hari Ini

PUTRAJAYA: Sejumlah 1,745 kes positif baharu COVID-19 direkodkan setakat tengah hari ini, menjadikan jumlah kes kumulatif di negara ini meningkat kepada 305,880 kes dengan 24,025 kes aktif.

Ketua Pengarah Kesihatan, Tan Sri Dr Noor Hisham Abdullah, berkata sebanyak 1,743 kes membabitkan penularan tempatan, iaitu 1,037 warganegara atau 59.5 peratus dan 706 bukan warganegara, manakala dua jangkitan import membabitkan warga asing.

Beliau berkata, Selangor melaporkan kes harian baharu tertinggi iaitu 640 kes atau 36.7 peratus dan daripada jumlah itu sebanyak 503 kes atau 78.6 peratus adalah daripada kluster dan saringan kontak rapat COVID-19 yang aktif dijalankan di lapangan.

Katanya, ia diikuti Johor sebanyak 376 kes atau 21.5 peratus dan Sarawak sebanyak 139 kes (8.0 peratus).

Sebanyak 47 kes atau 2.7 peratus yang dilaporkan pula adalah berkaitan kluster di penjara yang membabitkan Kluster Telok Mas dengan 20 kes, Kluster Tembok Pengkalan Chepa (13), Kluster Damai Pelangi (13) dan Kluster Penjara Jalan Sungai Jelok satu kes.

“Seramai 195 pesakit COVID-19 kini dirawat di Unit Rawatan Rapi (ICU) dengan 95 daripadanya memerlukan alat bantuan pernafasan,” katanya dalam satu kenyataan hari ini.

Selain itu, Dr Noor Hisham berkata, sebanyak tujuh kematian direkodkan menjadikan jumlah kematian membabitkan COVID-19 di negara ini sebanyak 1,148 atau 0.38 peratus daripada keseluruhan kes yang dilaporkan setakat ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dr M ‘Masuk’ 2021 Dengan Rasa Bimbang ‘Orang Berkuasa’ Salah Guna Undang-Undang, Tindas Rakyat

PETALING JAYA: Dr Mahathir Mohamad menggesa pihak berkuasa berhenti menyalah guna undang-undang dan sebaliknya menegakkan prinsip kedaulatan undang-undang.

Dalam catatan blog pertama tahun ini, Mahathir berkata tidak ada sesiapa harus bertindak melampaui undang-undang, tidak kira tinggi mana kedudukan mereka.

“Rakyat harus berasa selamat, harus percaya bahawa undang-undang adalah untuk melindungi mereka,” katanya.

Beliau berkata kebimbangannya berdasarkan penahanan beberapa orang yang dilayan secara tidak adil sebelum ini.

Antara mereka adalah bekas ketua menteri Sabah, Shafie Apdal, yang ditangkap bersama rakan pemimpin Warisan bersabit tuduhan rasuah.

“Mereka ditangkap, ditahan selama lapan hari, terpaksa memakai baju oren dan dilemparkan ke dalam sel tanpa tikar tidur. Setakat ini, tidak ada tuduhan terhadap mereka,” kata Mahathir.

(Shafie ditangkap oleh Suruhanjaya Pencegahan Rasuah Malaysia pada April 2017 dan dituduh menyalahgunakan dana awam sebanyak RM1.5 bilion. Namun, menteri undang-undang Liew Vui Kong memberitahu bahawa pendakwa raya menggugurkan semua tuduhan kerana kekurangan bukti.)

Mahathir juga memetik beberapa contoh lain yang menurut beliau adalah petunjuk bahawa wujud orang-orang kuat dan berpengaruh yang boleh mengaturkan penahanan seseorang, tanpa mengikut proses undang-undang negara.

Dalam satu kes, wujud dakwaan seorang ditahan lima hari tanpa dimaklumkan kepada sesiapa, manakala seorang lagi di tahan tanpa perbicaraan selama dua tahun. Satu lagi kes membabitkan penahanan seorang wanita dalam sel gelap gelita, kata Mahathir.

“Nampaknya ada orang berkuasa (sampai boleh) mengatasi undang-undang,” kata Mahathir. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kluster Baharu Di Sabah Babitkan Sekolah Berasrama – Masidi

KOTA KINABALU: Menteri Kerajaan Tempatan dan Perumahan Masidi Manjun berkata, kluster baharu di Sabah iaitu Kluster Jalan Kepayan Lama di Tambunan adalah membabitkan sebuah sekolah.

Katanya, kluster terbabit tercetus di Sekolah Menengah Kebangsaan (SMK) Tambunan dengan kes indeks ialah seorang pelajar asrama berusia 18 tahun.

“Kes indeks didapati positif setelah menjalani ujian kendiri dan ujian pengesahan Covid-19 RTK Antigen kerana bergejala.

“Saringan Covid-19 seterusnya telah dibuat ke atas kontak rapat iaitu dalam kalangan rakan-rakan seasrama dan didapati 34 orang lagi positif,” katanya ketika dihubungi, hari ini.

Masidi berkata, siasatan lanjut yang dibuat oleh Jabatan Kesihatan Negeri Sabah (JKNS) menunjukkan setakat ini, jangkitan dan penularan virus terhad dalam kalangan pelajar yang tinggal di asrama sama.

Katanya, kesemua pelajar yang didapati positif telahpun diasingkan untuk rawatan yang sesuai.

Terdahulu, beliau berkata, sebanyak 213 kes baharu dicatatkan di Sabah hari ini, menurun 53 kes berbanding semalam

Katanya, Kota Kinabalu mencatatkan 47 kes baharu dengan penurunan 23 kes berbanding jumlah semalam tetapi kekal penyumbang kes harian tertinggi di negeri ini.

“Daerah Tambunan menjadi penyumbang kedua tertinggi hari ini dengan 36 kes, di mana 34 daripada kes tersebut datang daripada satu kluster baharu.

“Sebanyak 209 daripada 213 kes yang direkodkan adalah dalam kategori 1 dan 2, manakala terdapat empat kes dalam kategori 3 dan tiada kes dalam Kategori 4 dan 5,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kebajikan Pemain Terjaga Dibawah SAFA Pimpinan Datuk Peter Anthony – Jelius

KOTA KINABALU: Ketua Jurulatih Jelius Ating menyifatkan kejayaan Tambadau Sabah menjuarai Liga Premier adalah hasil kerjasama kuat antara pemain, pengurusan dan pihak Persatuan Bola Sepak Sabah (Safa).

Beliau berkata sejak Datuk Peter Anthony mengambil alih kepimpinan Safa, semua hal-hal pasukan menjadi lebih teratur dan kebajikan pemain pun terjaga.

Sementara itu, Jelius berkata para pemain muda dalam skuad bimbingannya boleh pergi lebih jauh dalam kareer bola sepak mereka.

Jelasnya, pemain tempatan Tambadau memainkan peranan penting dalam kejayaan menjuarai liga dan mara ke Liga Super.

“Mereka masih muda dan punyai potensi untuk pergi lebih jauh,” katanya bila ditanya mengenai perancangan pasukan termasuk pemain yang akan dipilih dalam menghadapi pasukan besar dalam Liga Super nanti.

“Saya berharap ini akan menjadi permulaan terbaik bagi Sabah,” katanya.

Ditemui pemberita selepas tiba bersama pasukan  di Lapangan Terbang Antarabangsa Kota Kinabalu pada Rabu, Jelius berkata kejayaan pasukan Tambadau Sabah lebih bermakna disebabkan antara penjaya utama ialah pemain tempatan Sabah sendiri.

Muncul juara liga tahun ini turut mencipta sejarah tersendiri bagi Jelius dan penolongnya Burhan Ajui kerana mereka juga merupakan pemain Sabah yang menjuarai Liga Perdana 23 tahun.

Pemain lain yang membuatkan Sabah antara pasukan yang paling digeruni lawan ketika itu antaranya ialah Ong Kim Swee, Scott Ollerenshaw, Khairul Azman Mohamad dan Yap Wai Loon.


(VIDEO) ‘Lockdown’ Di Pulau Gaya, Video Penduduk Keluar Beramai-Ramai Palsu

KOTA KINABALU: Video yang viral di media sosial menunjukkan sekumpulan besar masyarakat Pulau Gaya keluar ke Kota Kinabalu untuk mencari makanan dan melanggar Perintah Kawalan Pergerakan adalah berita palsu.

Ketua Polis Kota Kinabalu, Asisten Komisioner Habibi Majinji berkata, rakaman yang disebarkan itu adalah video lama.

“Tiada sesiapa yang dibenarkan masuk atau keluar dari pulau itu,” katanya seperti dilaporkan.

Dalam video tersebut, seorang lelaki mendakwa ramai penduduk dari pulau itu keluar ke tanah besar untuk mendapatkan bekalan makanan dan gagal dikawal ileh pihak polis.

Pesuruhjaya Polis Sabah, Datuk Zaini Jass juga telah meninjau situasi di Pasar Kota Kinabalu petang semalam yang merupakan tempat penduduk Pulau Gaya mendarat.

Sementara itu, Ketua Menteri, Datuk Seri Mohd. Shafie Apdal selepas mempengerusikan mesyuarat Majlis Keselamatan Negara (MKN) Sabah semalam mengesahkan Pulau Gaya ditutup daripada sebarang aktiviti kemasukan atau keluar oleh orang awam selepas kes Covid-19 dikesan di situ.

Katanya, pasukan perubatan telah masuk ke pulau itu untuk melakukan pemeriksaan. – BorneoToday


Keterbukaan WARISAN Tarik 750 Lagi Ahli Baharu

PENSIANGAN: Keikhlasan dan keterbukaan Parti Warisan Sabah (Warisan) bekerja untuk rakyat berjaya menarik lagi 750 orang ahli baharu menyertai parti itu, hari ini.

Naib Presiden Warisan, Datuk Peter Anthony berkata, penerimaan penduduk di Pensiangan ini terhadap Warisan jelas membuktikan penerimaan mereka terhadap cara kerja kerajaan pimpinan Warisan di negeri ini.

Katanya, melihat gerak kerja dan janji yang ditunaikan serta keterbukaan Ketua Menteri dalam mendengar masalah rakyat telah menarik hati lebih ramai penyokong di peringkat akar umbi.

“Itu yang membuatkan orang jatuh hati untuk menyertai Warisan. Jadi, kita akan terus bekerja dan membawa pembangunan di kawasan Pensiangan ini,” katanya semasa Majlis Penyerahan Borang Keahlian kepada Warisan, di Sook, hari ini.

Mengenai usaha mengeluarkan kawasan hutan simpan, Menteri Pembangunan Infrastruktur ini berkata, pihaknya sedang menyedia dokumen bagi mendapatkan kelulusan memanfaatkan kawasan itu bagi pembinaan jalan Sapulut-Pensiangan.

Peter berkata, kawasan sepanjang 16km yang termasuk dalam kawasan diwartakan itu tidak mempunyai kayu, malah binatang juga tiada di situ.

“Maka, kita akan sediakan dokumen di peringkat kementerian sebelum isu ini dibawa ke Kabinet negeri dan sidang Dewan Undangan Negeri Sabah (DUN) untuk kelulusan.

“Apabila ianya dikeluarkan, ia boleh digunakan oleh Kementerian Kerja Raya bagi menaiktaraf jalan raya Sapulut-Pensiangan ini,” ujarnya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


GRS Sudah Laksana Sebahagian Akujanji Sepanjang 100 Hari Mentadbir Sabah

KOTA KINABALU: Kerajaan pimpinan Gabungan Rakyat Sabah (GRS) sudah melaksanakan beberapa perkara daripada sembilan akujanji yang digariskan dalam manifesto Pilihan Raya Negeri (PRN) September lalu.

Ketua Menteri, Datuk Hajiji Noor, dalam kenyataannya sempena 100 hari pentadbiran GRS, berkata kerajaan yang diketuainya komited untuk melaksanakan baki akujanji yang memerlukan penyelesaian jangka panjang secepat mungkin.

Katanya, sembilan perkara dalam akujanji itu ialah hak negeri, infrastruktur, ekonomi, peluang pekerjaan, perkhidmatan awam, kesihatan, kemakmuran, pendidikan dan sumber manusia, keselamatan dan belia serta pembangunan wanita.

“Kerajaan GRS akan terus memberi keutamaan untuk menuntut hak negeri mengikut Perjanjian Malaysia 1963 (MA63) termasuk penurunan kuasa daripada kerajaan persekutuan.

“Selain jawatankuasa kerajaan kepada kerajaan (G to G) berkaitan MA63, saya juga sentiasa berhubung dengan Perdana Menteri, Tan Sri Muhyiddin Yassin berhubung perkara ini. Saya akan maklumkan perkembangannya dari semasa ke semasa,” katanya.

Bagi perkara berkaitan infrastruktur, Hajiji yang juga Menteri Kewangan negeri, berkata kerajaan GRS memperuntukkan RM1.6 bilion atau kira-kira 30 peratus daripada belanjawan Sabah tahun ini untuk menambah baik infrastruktur dan penyelenggaraan.

Katanya, Timbalan Ketua Menteri, Datuk Seri Bung Moktar Radin turut melihat usaha mempercepat pembinaan Lebuhraya Pan Borneo Sabah termasuk menerusi kaedah pembiayaan alternatif.

“Bagi memberikan perkhidmatan yang baik kepada rakyat, kerajaan GRS bercadang memperkenalkan beberapa program untuk melengkapkan perkhidmatan awam dengan keupayaan memberikan perkhidmatan lebih baik kepada rakyat.

“Program paling penting ialah pendigitalan sistem kerajaan dan peningkatan pelaburan sumber manusia dalam perkhidmatan awam. Ini membolehkan kerajaan memberikan khidmat lebih baik dan berkesan kepada rakyat.

“Saya ada berjanji dalam beberapa acara dan menerangkan perkara ini dalam ucapan belanjawan saya bahawa keutamaan kerajaan GRS adalah menghidupkan semula dan mengembangkan ekonomi kita.

“Kerajaan GRS juga akan terus membantu usahawan yang terjejas teruk akibat pandemik COVID-19,” katanya. – BH Online


Bekas Ketua Menteri Sabah Sedia Disiasat SPRM

KOTA KINABALU: Bekas Ketua Menteri Sabah, Datuk Seri Mohd Shafie Apdal sedia disiasat Suruhanjaya Pencegahan Rasuah Malaysia (SPRM) atas keputusan Sabah Development Bank (SDB) memberikan pinjaman RM300 juta kepada AirAsia Berhad.

Mohd Shafie berkata, pinjaman terbabit dibuat berdasarkan undang-undang dan semakan menyeluruh terhadap permohonan pinjaman itu dilakukan oleh SDB.

“Sebagai bekas Ketua Menteri dan Menteri Kewangan, saya sedar tiada apa-apa yang tersembunyi atau disembunyikan di sebalik pinjaman itu kerana permohonan itu bukan dibuat dalam tempoh semalaman, Sebaliknya, SDB sudah melakukan siasatan dan pertimbangan terbaik serta menyeluruh, sebelum kelulusan diberikan.

“AirAsia Berhad syarikat yang berdaftar di Bursa Malaysia. Justeru, sebarang urusan transaksi bernilai RM300 juta sudah tentu kelulusan diberikan selepas semua syarat pinjaman dipatuhi oleh pemohon.

“Sebagai syarikat penerbangan yang menjadi pilihan rakyat Malaysia, AirAsia mempunyai pelan pembangunan yang memberi manfaat kepada Sabah dengan syarikat menyasarkan mencipta sebanyak 100,000 peluang pekerjaan di negeri ini.

“Syarikat penerbangan itu merancang untuk beberapa projek pembangunan di Kota Kinabalu. Antaranya stor simpanan hasil pertanian dikenali sebagai OurFarm selaras dengan sasaran mereka menjadi pengedar utama hasil pertanian dan perikanan yang dijual melalui e-dagang,” katanya dalam kenyataan media, di sini hari ini.

Shafie berkata, perancangan kerajaan negeri sebelum ini bersama AirAsia banyak memberi manfaat kepada Sabah.

“AirAsia juga merancang membelanjakan sebanyak RM110 juta untuk membangunkan Lapangan Terbang Antarabangsa Kota Kinabalu (KKIA) sebagai hab antarabangsa mereka.

“Perancangan AirAsia itu sudah tentu memberi manfaat kepada Sabah sebagai negeri yang kaya dengan hasil pertanian dan perikanan.

“Semasa saya menjadi Ketua Menteri, Pelan Tindakan Pembangunan Pertanian 2021-2030 dilancarkan untuk menjadikan Sabah sebagai negeri pengeluar produk pertanian, selain memastikan jaminan makanan bagi negara.

“Dengan adanya bekalan produk pertanian, petani kita sudah tentu mampu menjana lebih banyak pendapatan dengan pasaran yang lebih luas, sehingga ke peringkat antarabangsa dengan menjadikan AirAsia sebagai perantara.

“Untuk memasarkan produk pertanian, sistem pengangkutan amat penting. AirAsia bersedia menyediakan penerbangan agar setiap produk itu dapat sampai ke destinasi dengan cepat, sebelum rosak,” katanya.

Shafie berkata, perancangan bersama AirAsia juga tidak hanya memberi manfaat kepada sektor pertanian, malah juga sektor pelancongan.

“Dalam sektor pelancongan pula, sudah tentu kegemilangan Sabah sebagai pusat tumpuan pelancong akan kembali, sekiranya sasaran AirAsia menjadikan negeri ini sebagai hab antarabangsa menjadi realiti.

“Kita sedar sebelum COVID-19 melanda, ekonomi Sabah meningkat dengan pesat dalam sektor pelancongan dan rakyat menerima limpahan ekonomi yang tidak terbatas di semua peringkat, bukan sahaja di Kota Kinabalu tetapi melimpah sehingga ke Pantai Timur Sabah.

“Sebagai pentadbir negeri ketika itu, kita tidak boleh bergantung kepada satu syarikat penerbangan seperti Malaysia Airlines semata-mata. Sebaliknya peranan syarikat lain, terutama AirAsia juga tidak boleh diperkecil.

“Sebagai kerajaan yang bertanggungjawab memajukan ekonomi, kerjasama erat perlu dilakukan dengan AirAsia kerana jika perancangan mereka berjaya, rakyat Sabah sendiri akan menerima manfaat,” katanya.

Media sebelum ini melaporkan AirAsia Group Bhd mengesahkan ia memperoleh pinjaman RM300 juta daripada SDB dan bukan daripada mana-mana pembiayaan atau jaminan kerajaan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Azis Minta Ketua Pemuda UMNO Sabah Buat Kajian Sebelum Keluarkan Kenyataan

KOTA KINABALU: Ketua Wira Parti Warisan Sabah (Warisan) Datuk Mohd Azis Jamman meminta Ketua Pemuda Umno Sabah Ir Abdul Aziz Julkarnain membuat kajian sebelum mengeluarkan kenyataan.

Susulan dakwaannya pada Perhimpunan Agung Umno baru-baru ini, yang mengatakan kononnya Ketua Menteri Sabah Datuk Seri Panglima Mohd Shafie Apdal adalah Ketua Menteri pertama yang menawarkan pulau (tanah) kepada pelarian perang.

“Apabila Ketua Pemuda Umno Sabah cakap, Shafie Ketua Menteri pertama yang ingin memberi tanah kepada pelarian, itu tidak betul. Minta dia belajar. Buat kajian sedikit.

“Kerajaan terdahulu sudah memberikan tanah kepada pelarian, realitinya (kewujudan) ‘rumah-rumah merah’ dan pusat-pusat penempatan pelarian (yang ada di Sabah).

“Pusat-pusat tahanan dan rumah-rumah merah di Telipok, Kinarut, Sandakan, Tawau dan beberapa tempat lagi disediakan oleh kerajaan terdahulu,” katanya.

Azis yang juga Timbalan Menteri Dalam Negeri berkata saranan Shafie mengenai pulau itu adalah idea yang spontan sahaja, bukannya hendak dijadikan dasar kerajaan.

Menurutnya, idea Shafie mengenai pulau itu dilontarkan secara spontan selepas mendengar taklimat pegawai Majlis Keselamatan Negara (MKN) dan Jabatan Imigresen.

“Pegawai yang hadir memberikan taklimat mengenai isu pusat-pusat penempatan pelarian yang semakin besar dan tidak boleh dikawal disebabkan berlaku kahwin campur.

“Ada (pendatang di pusat penempatan pelarian) yang berkahwin dengan warganegara sehingga menyebabkan penempatan-penempatan terbabit semakin besar,” katanya.

Beliau berkata selepas taklimat terbabit, secara spontan Shafie mengungkapkan ayat bahawa jika susah dikawal, bagus diletakkan di satu pulau supaya senang dikawal.

Mengulas lanjut, Ahli Parlimen Sepanggar itu berkata idea terbabit tidak menjadi dasar kerajaan hari ini, bahkan tidak ada minit mesyuarat atau arahan negeri untuk cari pulau.


Penjalan Kaki Maut Dipercayai Dilanggar Lari

BEAUFORT: Seorang lelaki maut selepas dirempuh kenderaan pacuan empat roda dalam satu kejadian dipercayai langgar lari di Kilometer 8, Jalan Beaufort – Papar, di sini, semalam.

Kejadian 6.30 petang, mangsa Sukarno Pulalon, 35, dikatakan melintas jalan dari arah kanan ke kiri jalan sebelum dirempuh kenderaan pacuan empat roda jenis Toyota Hilux dari arah Papar ke Beaufort.

Ketua Polis Daerah Beaufort, Deputi Superintendan Azmir Abd Razak berkata selepas kejadian itu pemandu kenderaan Toyota Hilux dipercayai terus melarikan diri manakala mangsa terlentang di atas jalan raya dalam keadaan berlumuran darah.

Mangsa bekerja sebagai buruh binaan disahkan meninggal dunia di lokasi kejadian akibat parah dibahagian kepala.

“Hasil siasatan awal mendapati punca kemalangan adalah disebabkan kecuaian pejalan kaki (mangsa) yang melintas jalan secara berbahaya.

“Namun siasatan lanjut masih diteruskan dan usaha mengesan kenderaan dan pemandu yang melarikan diri giat dijalankan,” katanya menerusi kenyataan, hari ini.

Azmir berkata mayat mangsa dihantar ke Hospital Beaufort dan bedah siasat akan dilakukan pagi hari ini.

“Orang ramai yang mengetahui atau menyaksikan kejadian itu diminta tampil memberi maklumat bagi membantu siasatan di balai polis berhampiran.

“Kes disiasat mengikut Seksyen 41(1) Akta Pengangkutan Jalan 1987,” katanya.


Jangan Masuk Sabah, Jika Pernah Ke China Dalam Tempoh 14 Hari Lalu

KOTA KINABALU: Kerajaan Negeri Sabah memperluaskan sekatan perjalanan di semua pintu masuk berkuatkuasa serta merta susulan penularan Novel Coronavirus (2019-cNoV).

Setiausaha Kerajaan Negeri Datuk Safar Untong berkata penguatkuasaan larangan masuk sementara itu membabitkan perjalanan menggunakan pintu masuk udara, laut dan darat.

“Langkah ini adalah pendirian terkini Kerajaan Negeri walaupun Sabah masih bebas daripada pembawa virus 2019-nCoV,” katanya, menerusi kenyataannya, di sini.

Safar berkata semua warga asing yang mempunyai sejarah perjalanan ke Tanah Besar China dalam tempoh 14 hari yang lalu tidak akan dibenarkan memasuki Negeri Sabah.

Begitu juga rakyat Malaysia (bukan pemastautin Sabah) yang mempunyai sejarah perjalanan ke China dalam tempoh serupa, tidak akan dibenarkan memasuki negeri ini.

“Penduduk Sabah, pemastautin tetap dan pemegang pas kerja, pas pelajar, pas lawatan sosial jangka panjang atau sebarang perintah pengecualian, yang kembali dari China adalah tertakluk kepada kuarantin di rumah selama 14 hari.

“Semua penumpang transit yang berasal atau melalui kawasan Tanah Besar China juga tidak akan dibenarkan untuk memasuki negeri ini (melalui semua pintu masuk),” katanya.

Mengulas lanjut, beliau berkata rakyat China yang masih berada di Sabah dinasihatkan untuk berlepas atau kembali ke negara asal sebelum tarikh tamat visa mereka berakhir.

Sekiranya ada rakyat China di Sabah tetapi visa mereka sudah tamat tempoh pula, beliau berkata had masa lanjutan hanya boleh diberikan sehingga maksimum tujuh hari sahaja.


Penyanyi Lagu Popular 70an ‘Kisah Seorang Biduan’ Meninggal Dunia

PENYANYI terkenal era 1970-an, Datuk Dhalan Zainuddin meninggal dunia pada usia 78 tahun pada jam 9.48 malam tadi.

Ia disahkan isterinya Datin Effa Rizan.

Dhalan yang popular dengan lagu Kisah Seorang Biduan dikejarkan ke Hospital Selayang, Sabtu lalu akibat serangan angin ahmar buat kali kedua.

Selain isteri, beliau turut meninggalkan tiga anak iaitu Natasha Idha, 40, Mohd Danial, 35, dan Athinia Ines, 24.

Jenazah akan dibawa ke Masjid Saidina Abu Bakar As-Siddiq, Bangsar, Kuala Lumpur untuk dimandi dan disembahyangkan serta akan dikebumikan di Tanah Perkuburan Islam, Bukit Kiara selepas Zuhur hari ini. – Harian Metro


Maklumat Anggota PKR Tidak Pernah Didedahkan Kepada Mana-Mana Pihak

KOTA KINABALU, 16 Jun – Setiausaha Agung  Parti Keadilan Rakyat (PKR) Datuk Seri Saifuddin Nasution Ismail berkata maklumat anggota parti itu tidak pernah didedahkan kepada mana-mana pihak.

Bagaimanapun beliau berkata maklumat setiap ahli parti itu tidak sukar diperoleh jika ada mana-mana pihak berkehendak untuk mendapatkannya dengan cara menghubungi individu dan mereka yang terbabit.

“Ia bukan satu rahsia untuk dimiliki oleh mana-mana pihak,  sebagai setiausaha agung dan ketua pentadbiran di pejabat tidaklah menjadi kerja buat kami untuk menghebahkan maklumat parti kepada mana-mana pihak.

Tentang nombor telefon dan alamat pemimpin parti dari peringkat nasional, negeri dan cabang sebenarnya bukanlah terlalu sukar untuk diperolehi pada pemilihan parti yang lepas misalnya apabila pemilihan calon yang bertanding, usaha untuk mengumpul data-data asas adalah satu ‘prasyarat’ dalam menggerakkan setiap jentera parti,” katanya.

Beliau berkata demikian kepada pemberita selepas menghadiri Majlis Hari Raya Aidilfitri PKR dan perjumpaan tertutup bersama pemimpin dan cabang PKR Sabah, di sini hari ini.

Turut hadir Presiden PKR Datuk Seri Anwar Ibrahim, Naib Presiden PKR Dr Xavier Jayakumar serta pemimpin PKR negeri.

Anggota Parlimen Kulim-Bandar Baharu itu berkata demikian bagi mengulas kenyataan Timbalan Presiden PKR yang juga Menteri Hal Ehwal Ekonomi Datuk Seri Mohamed Azmin Ali yang memaklumkan bahawa penyebaran video lucah membabitkan beliau (Mohamed Azmin) disebar menerusi kumpulan WhatsApp yang mempunyai nombor-nombor ketua cabang dan pemimpin peringkat bawahan PKR.

Mengulas mengenai pertemuan itu, beliau berkata presiden PKR meminta kepada anggota parti agar menjaga disiplin dan tidak tergesa-gesa mengambil pendirian terhadap isu yang melanda parti itu pada masa kini.

Beliau berkata PKR menolak permainan politik jijik dan menyerahkan kepada pihak berkuasa untuk meneruskan siasatan berhubung isu yang mengaitkan Mohamed Azmin.

“Kita meminta beliau (Mohamed Azmin) tabah dan sabar menghadapi ujian ini,” katanya.


Tapuk Syabu Dalam Songkok

KOTA KINABALU: Seorang buruh warga asing ditahan kerana memiliki dadah jenis syabu yang disembunyikan dalam songkok miliknya di kawasan parkir sebuah kondominium di Manggatal, di sini, semalam.

Suspek berusia 33 tahun ditahan anggota polis dari Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu, jam 4.50 petang.

Pesuruhjaya Polis Sabah, Datuk Omar Mammah berkata ketika tangkapan dibuat, suspek dengan sendirinya menyerahkan songkok hitam kepada polis.

“Hasil pemeriksaan ke atas songkok berkenaan menemui satu plastik berisi lima peket lutsinar mengandungi hablur jernih disyaki dadah jenis syabu.

“Anggaran berat kasar dadah yang dirampas 251 gram dianggarkan bernilai RM18,500,” katanya dalam sidang media di Ibu Pejabat Polis Kontinjen (IPK) Sabah, di sini hari ini.

Omar berkata, hasil pemeriksaan mendapati suspek tinggal di kawasan Manggatal dan bekerja sebagai buruh.

“Siasatan juga mendapati suspek memperoleh bekalan dadah itu daripada seorang wanita warga asing di kawasan Manggatal dan diseludup masuk ke bandar raya ini. Usaha sedang dijalankan untuk mengesan pembekalan dadah berkenaan.

“Suspek kini direman selama tujuh hari bermula hari ini dan kes siasat mengikut Seksyen 39B Akta Dadah Berbahaya (ADB) 1952,” katanya. -SabahNewsToday


COVID-19: Obesiti, Perokok Tinggi Risiko Mati Jika Dijangkiti

KUALA LUMPUR: Golongan obesiti dan perokok dikenal pasti satu lagi kumpulan yang berdepan risiko kematian sekiranya dijangkiti Covid-19.

Ketua Pengarah Kesihatan Datuk Dr Noor Hisham Abdullah berkata, kumpulan ini didapati bukan sahaja akan mendapat radang paru-paru, tetapi kepekatan darah juga akan meningkat.

“Virus itu juga boleh merosakkan dinding saluran darah yang halus, jadi jika saluran ini rosak dinding akan berlaku thrombosis, iaitu pembekuan darah dalam pembuluh atau jantung. Bagi pesakit obesiti pula, pengaliran darah lebih perlahan,” katanya pada sidang media harian Putrajaya, hari ini.

Noor Hisham berkata, sekiranya ketiga-tiga ini berlaku boleh menyebabkan darah beku dan akan berlaku komplikasi.

“Kalau darah beku berlaku di jantung, pesakit akan mendapat penyakit jantung, kalau di otak akan diserang angin ahmar,” katanya.

Beliau berkata demikian menjelaskan antara hasil siasatan Jawatankuasa Khas Audit Kematian Covid-19 yang ditubuhkan sejak akhir Mac lalu.

“Individu yang disahkan positif Covid-19 dan mempunyai rekod penyakit tidak berjangkit (NCD) berdepan risiko komplikasi kesihatan yang lebih dahsyat malah membawa maut sekiranya tidak mendapatkan rawatan secepat mungkin,” katanya. – Harian Metro


Hanya WARISAN Boleh Bangunkan Kimanis – Hajiji

MEMBAKUT: Rakyat terutamanya pengundi di Kimanis perlu memberi peluang kepada calon Parti Warisan Sabah (Warisan) untuk menang dalam Pilihan Raya Kecil (PRK) Parlimen Kimanis, kata Ketua Badan Pimpinan Parti Pribumi Bersatu Malaysia (BERSATU) Sabah, Datuk Seri Hajiji Noor.

Katanya, sebagai parti kerajaan, hanya Warisan yang mampu membawa perubahan di Kimanis, justeru pengundi perlu memilih calon Warisan, Datuk Karim Bujang.

“Di Sabah kita memerlukan poliitk pembangunan. Kita mahu menyokong kerajaan untuk membantu rakyat terutama kawasan-kawasan yang memerlukan pembangunan.

“Sabah masih jauh ketinggalan terutama pembangunan di kawasan luar bandar, justeru dengan adanya wakil rakyat daripada parti kerajaan, maka pembangunan untuk rakyat dapat dirancang dan direalisasikan dengan lebih cepat dan berkesan.

“Sebaliknya Barisan Nasional (BN) dan UMNO kini adalah parti pembangkang. Calonnya tidak dapat membawa apa-apa pembangunan ke kawasan Kimanis sekiranya pengundi Kimanis memilih BN”, katanya.

Hajiji berkata demikian dalamProgram Bersama Rakyat dan Lawatan Rumah Ke Rumah anjuran Srikandi Bersatu Sabah di kawasan Pusat Daerah Mengundi (PDM) Lumat dan PDM Mawao di sini semalam.

Hajiji yang juga Ahli Dewan Undangan Negeri (ADUN) Sulaman berkata, sebagai parti pembangkang BN dan UMNO di Sabah tidak mampu membela dan membantu rakyat.

Sebaliknya kata beliau,  calon BN dan pemimpin UMNO hanya dapat membuat janji-janji manis yang tidak dapat mereka tunaikan kerana mereka bukan dalam kerajaan.

“Apa yang pembangkang boleh buat untuk rakyat Kimanis sekiranya diberi mandat? Yang nyata pada masa sekarang BN dan UMNO tidak mampu membawa apa-apa perubahan untuk rakyat dan kawasan Parlimen Kimanis.

“Justeru saya mengingatkan rakyat Kimanis agar pentingkan masa hadapan. Pilihlah calon Warisan kerana hanya Wakil Rakyat dari parti Kerajaan sahajalah yang mampu mengubah keadaan dan membela nasib rakyat”, tegasnya.

Hajiji berkata, dalam pilihan raya umum lalu, rakyat telah menentukan keadaan politik dengan mengubah kerajaan lalu, justeru pasti ada sebabnya kenapa kerajaan yang sudah lama memerintah negara ini ditumbangkan oleh kuasa rakyat.

“Dalam pilihan raya yang lepas kerajaan telah dihukum oleh rakyat dan memilih Pakatan Harapan (PH) di peringkat Persekutuan dan Warisan bagi negeri Sabah,” tegasnya.

Hajiji berkata, Kerajaan Negeri Sabah yang diterajui oleh Warisan di bawah pimpinan Datuk Seri Mohd. Shafie Apdal haruslah diberi ruang dan masa untuk meneruskan agenda pembangunan bagi rakyat dan negeri Sabah.

“Negeri Sabah perlukan satu perpaduan yang jitu iaitu antara kerajaan negeri dengan Kerajaan PH di peringkat Persekutuan,  kerana bagi kita yang penting ialah rakyat dan pembangunan ekonomi untuk rakyat”, tambahnya.


PKPB Di Sabah Lanjut Hingga 14 Januari

KUALA LUMPUR: Perintah Kawalan Pergerakan Bersyarat (PKPB) di Sabah dilanjutkan sehingga 14 Januari 2021.

Menteri Kanan (Keselamatan), Datuk Seri Ismail Sabri Yaakob, berkata perkara itu diputuskan kerajaan berikutan jumlah kes kumulatif COVID-19 yang masih tinggi di Sabah, selain kewujudan kluster baharu.

Sebelum ini, Ismail Sabri memaklumkan, PKPB di Selangor, Kuala Lumpur dan Sabah dilanjutkan sehingga 31 Disember ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Bersalin Atas Bot Penambang

KOTA KINABALU: Tindakan pantas pasukan polis berjaya menyelamat nyawa seorang wanita bersama bayinya yang baru dilahirkan di atas bot penambang di Jeti Penambang dekat Safma, di sini, malam tadi.

Dalam kejadian jam 7.30 malam itu, wanita berusia lingkungan 30-an yang tinggal di Kampung Lok Urai, Pulau Gaya, di sini, dikatakan terpaksa dibawa menaiki bot selepas mengadu sakit mahu bersalin.

Bagaimanapun, ketika dalam perjalanan, wanita terbabit tidak dapat menahan dan terus melahirkan anak di atas bot penambang berkenaan.

Kehadiran mereka di jeti pasar berkenaan menarik perhatian pasukan polis yang sedang berkawal berikutan kawasan Pulau Gaya diisytiharkan sebagai kawasan Perintah Kawalan Pergerakan Diperketatkan (PKPD).

Sebaik diperiksa, pasukan polis dimaklumkan mengenai kelahiran itu dan mereka mengangkat wanita dan bayinya ke atas jeti.

Pasukan polis yang diketuai Asisten Superintendan Johri Rubinsin bersama dua anggota polis dan Rela menghubungi talian kecemasan 999 sebelum disambungkan ke Hospital Queen Elizabeth I (HQEI).

Johri yang memeriksa wanita itu memaklumkan kepada doktor bertugas bahawa keadaannya sudah kelesuan dipercayai akibat kehilangan banyak darah, selain bayi yang masih bersambung dengan uri pada tali pusat.

Doktor kemudian meminta Johri mengikat uri bayi bagi mengelakkan jangkitan kuman sementara menunggu kehadiran ambulans .

Keadaan lebih terkawal selepas ketibaan pasukan paramedik HQE I yang kemudiannya memberikan rawatan awal sebelum membawa wanita terbabit bersama anaknya ke hospital.

Sementara itu, Ketua Polis Daerah Kota Kinabalu, Asisten Komisioner Mohd Zaidi Abdullah ketika dihubungi mengesahkan kejadian itu.

Beliau berkata, wanita terbabit kini berada dalam keadaan selamat di HQEI bersama bayi perempuannya.

Katanya, IPD Kota Kinabalu juga ingin menjadikan bayi itu sebagai anak angkat.

“IPD Kota Kinabalu juga merancang untuk melawatnya di hospital namun tertakluk kepada kebenaran pihak HQEI,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hajiji Lulus RM9 Juta Untuk Atasi Banjir Di Kinarut

PAPAR: Ketua Menteri Hajiji Noor mengumumkan peruntukan RM9 juta untuk mengatasi masalah banjir yang sekian lama berlaku pada setiap kali musim hujan di Kinarut.

Projek tebatan banjir di Sungai Kinarut itu bakal bermula pada April bawah kelolaan Jabatan Pengairan dan Saliran (JPS) Sabah.

“Projek ini dijangka siap dalam tempoh dua tahun dan kita harap pada masa akan datang, penduduk di Kinarut tidak lagi menghadapi masalah ini (banjir) setiap kali musim hujan,” katanya ketika ditemui selepas meninjau kawasan projek yang bakal dilaksanakan itu.

Sementara itu, Pengarah JPS Sabah, Jeffrey Ng, berkata keadaan tebing Sungai Kinarut yang terlalu sempit antara punca sungai terbabit selalu melimpah pada setiap kali hujan lebat.

Limpahan menyebabkan kawasan berhampiran dinaiki air sehingga menjejaskan rumah kedai, stesyen kereta api, sekolah, rumah ibadat, dan perumahan sekitar Kinarut.

“Selain itu, kawasan tebing yang tidak diukur dengan betul selain serpihan tebing sungai turut menghalang aliran air dan oleh sebab itu Kinarut kerap dilanda banjir malah berlaku kerosakan yang lebih besar di kawasan berkenaan sejak 10 tahun kebelakangan ini.

“Sehubungan itu, pelaksanaan projek tebatan banjir itu nanti adalah dengan memperluaskan serta mendalamkan Sungai Kinarut di sepanjang 3 kilometer,” katanya. – FMT


Saya Sedia Kosongkan Kerusi Melalap, Kata Peter Selepas Keluar Warisan

KOTA KINABALU: Ahli Dewan Undangan Negeri (ADUN) Melalap, Peter Anthony yang meninggalkan Warisan hari ini berkata, beliau sedia menerima sebarang tindakan undang-undang ke atasnya, termasuk mengosongkan kerusi DUN itu.

“Sekiranya saya harus mengosongkan kerusi Melalap dan bertanding semula, saya akan bertanding semula atas parti saya sendiri.

“Kita akan lihat kemudian, namun sekiranya ada keputusan daripada mahkamah yang juga menyatakan ada kos perlu dibayar kepada Warisan, kita akan atur, kalau itu sudah menjadi peraturan,” katanya kepada wartawan di Lapangan Terbang Antarabangsa Kota Kinabalu setibanya dari Kuala Lumpur hari ini.

Terdahulu, Peter dan ADUN Limbahau, Juil Nuatim mengumumkan mereka meninggalkan Warisan.

Peter yang mengetuai badan bukan kerajaan, Kadazan Dusun Murut Malaysia berkata, beliau akan menubuhkan parti baharu mesra Gabungan Rakyat Sabah (GRS) yang akan dilancarkan bulan depan.

Sementara itu, Setiausaha Agung Warisan, Loretto Padua berkata, kepimpinan tertinggi parti itu akan membincangkan tindakan Peter dan Juil keluar parti dalam masa terdekat.

Katanya, keahlian dua wakil rakyat itu terbatal secara automatik selepas mereka mengumumkan keluar parti secara terbuka.

“Mengikut perlembagaan parti, kalau mereka sudah mengumumkan keluar parti secara terbuka, keahlian mereka akan terbatal secara automatik.

“ADUN yang berkaitan juga tidak perlu lagi menghantar surat makluman kepada parti,” katanya ketika dihubungi. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja antara tiga ditahan pecah rumah di Semporna

POLIS menahan tiga suspek termasuk dua remaja, masing-masing lelaki dan perempuan berusia 17 tahun yang disyaki terbabit dalam kegiatan pecah rumah dan curi di sekitar Semporna.

Ketiga-tiga suspek termasuk seorang lagi pemuda berusia 19 tahun ditahan di beberapa lokasi sekitar Semporna antara 8 hingga 10.30 malam, Isnin minggu lalu.

Ketua Polis Daerah Semporna, Superintendan Peter Anak Umbuas berkata, susulan penahanan ketiga-tiga suspek, pihaknya berjaya menyelesaikan beberapa kes pecah rumah dan curi di daerah ini.

Katanya, hasil soal siasat ke atas semua suspek, polis menemui beberapa barangan berharga dipercayai hasil daripada kegiatan jenayah yang didalangi mereka.

“Antara barangan curi yang diperoleh daripada suspek termasuk komputer riba, dua telefon bimbit Iphone 8 serta masing-masing satu telefon bimbit jenama Vivo dan Oppo.

“Turut dirampas aksesori lain untuk telefon bimbit serta cermin mata hitam,” katanya dalam kenyataan, hari ini.

Peter berkata, kesemua suspek ditahan untuk siasatan lanjut mengikut Seksyen 380 Kanun Keseksaan. – Harian Metro


Tidak Perlu Lagi Kuarantin Jika Masuk Ke Sabah

KOTA KINABALU: Sabah kembali membuka pintu kepada semua rakyat Malaysia untuk datang ke negeri ini sama ada dari Semenanjung, Sarawak atau Labuan.

Ketua Menteri, Datuk Seri Mohd. Shafie Apdal berkata, arahan kuarantin wajib selama dua minggu yang dikenakan sebelum ini ditarik balik, namun setiap individu perlu menjalani ujian Covid-19 tiga hari sebelum masuk ke Sabah terlebih dahulu dan disahkan negatif.

“Pada hari ini, kerajaan negeri memutuskan untuk membenarkan semua perjalanan memasuki ke Sabah sama ada melalui udara, darat dan laut oleh penjawat awam, pekerja sektor swasta dan warganegara Malaysia termasuklah rakyat Sabah yang berada di Semenanjung, Sarawak dan Labuan.

“Kerajaan negeri juga bersetuju untuk mengecualikan mereka menjalani kuarantin dengan syarat telah melakukan ujian COVID-19 di tempat atau negeri masing-masing dalam tempoh tiga hari sebelum masuk ke Sabah dan disahkan negatif.

“Surat pengesahan daripada Kementerian Kesihatan Malaysia hendaklah dikemukakan setibanya di Sabah,” katanya.

Ketua Menteri berkata, semua rakyat Malaysia yang masuk ke Sabah digalakkan menginap di hotel-hotel yang telah beroperasi sejak 10 Mei lalu.

“Kerajaan negeri mengalu-alukan semua warganegara Malaysia dari Semenanjung Malaysia, Sarawak dan WP Labuan ke Sabah dan menginap di hotel-hotel yang telah beroperasi sejak 10 Mei 2020.

“Bagi maksud warganegara dan bukan warganegara diwajibkan untuk mengemukakan pas kerja dan pas-pas lain yang masih sah setibanya di Sabah,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Nekad Potong Lidah Untuk Hentikan Wabak Covid-19

Seorang lelaki berusia 24 tahun dari Madhya Pradesh nekad memotong lidahnya sebagai korban bagi memujuk dewa menghentikan penularan wabak Covid-19 di negara itu.

Dalam kejadian yang berlaku di depan kuil Bhavani di Nadeshwari, Gujarat, Vivek Sharma, memotong lidahnya untuk ditawarkan kepada Dewa Kali Mata selepas dia kecewa tidak dapat pulang ke kampung susulan perintah berkurung yang dilaksanakan.

Difahamkan, Vivek bekerja sebagai pengukir batu di kuil tersebut bersama lapan rakannya.

Sebelum kejadian, Vivek memberitahu rakannya yang dia mahu pergi ke pasar pada waktu rehat. Bagaimanapun, Vivek tidak kembali selepas itu membuatkan rakannya terus menghubungi telefon bimbitnya.

Sebaik panggilan dijawab, mereka terkejut mendengar suara orang lain yang memaklumkan Vivek ditemui dalam keadaan tidak sedarkan diri di kuil berhampiran dengan lidahnya sudah terputus.

Vivek kemudian dikejarkan ke hospital dan doktor berusaha menyambung semula lidahnya.

Tetapi tidak diketahui sama ada pembedahan itu berjaya atau sebaliknya, atau Vivek akan menjadi bisu seumur hidup.

Menurut sumber polis, Vivek bertindak sedemikian agar wabak Covid-19 dapat dihentikan dan dia boleh pulang ke kampung.

Salah seorang rakannya berkata, Vivek merupakan pemuja Kali Mata dan memang taat dengan dewa itu.

Sumber: Times of India, Harian Metro


Pakar Jangka KWSP Agih Dividen Lebih Rendah Tahun Ini

KUALA LUMPUR: Pakar-pakar ekonomi menjangkakan Kumpulan Wang Simpanan Pekerja (KWSP) akan mengagihkan kadar dividen yang lebih rendah bagi 2022 berikutan jumlah pendapatan pelaburan yang lebih lemah yang dicatatkan semasa suku pertama berakhir 31 Mac 2022.

Dana pencen itu hari ini mengumumkan bahawa jumlah pendapatan pelaburannya telah merosot kepada RM15.85 bilion pada suku pertama 2022 berbanding RM19.29 bilion yang dicatatkan semasa suku pertama tahun lepas berikutan penurunan dalam pasaran di seluruh dunia.

“Kadar dividen KWSP dijangka jatuh seiring dengan pendapatan pelaburan yang lebih rendah,” kata Profesor Ekonomi Universiti Sunway Yeah Kim Leng kepada Bernama ketika dihubungi.

Tahun lepas, KWSP sebagai salah satu dana persaraan tertua dan terbesar di dunia, mengumumkan kadar dividen sebanyak 6.10 peratus untuk simpanan konvensional dan 5.65 peratus bagi simpanan Syariah.

Menurut Yeah lagi, konflik Rusia-Ukraine yang berpanjangan termasuk inflasi serta peningkatan kadar faedah seperti kenaikan 75 mata asas oleh Rizab Persekutuan Amerika Syarikat (AS) telah menyebabkan jangkaan pertumbuhan global disemak semula ke bawah.

Selain itu, risiko kemelesetan juga semakin bertambah ketika AS bergelut untuk mengendurkan ketegangan inflasinya.

“Sekiranya ia mampu mencatatkan perkembangan yang baik dan China dapat meneruskan aktiviti biasa di tengah-tengah dasar sifar Covid-19, kita mungkin melihat pendapatan pelaburan bertahan untuk membolehkan dividen yang memuaskan, yang kemungkinan besar akan lebih rendah daripada tahun sebelumnya,” katanya.

Profesor Ekonomi dari Universiti Sains dan Teknologi Malaysia (MUST) Geoffrey Williams mempunyai pendapat yang sama, beliau tidak menjangkakan dividen yang tinggi untuk 2021 akan diulangi pada tahun ini memandangkan isyarat awal sudah boleh dibaca berdasarkan persekitaran pelaburan secara umum.

Tahun lepas, prestasi dividen KWSP secara keseluruhan disokong oleh pemulihan yang kukuh dalam pasaran ekuiti, katanya.

“Tetapi pertumbuhan 2022 sudah mula dicanangkan menurun di seluruh dunia, jadi pulangan pelaburan mungkin lebih rendah,” kata Williams.

Sementara itu, Yeah berkata prestasi suku pertama yang lebih lemah memang dijangka susulan pergolakan dalam pasaran kewangan, makanan dan tenaga global ekoran konflik Rusia-Ukraine.

“Pasaran kewangan juga dipacu oleh peningkatan inflasi yang kukuh termasuk ramalan kenaikan kadar faedah,” katanya.

Williams, bagaimanapun, menjelaskan bahawa hasil suku pertama tidak dijangka tetapi juga tidak mengejutkan susulan pergolakan dalam pasaran umum pada suku yang ditinjau.

Sehingga 31 Disember 2021, jumlah pendapatan pelaburan KWSP menokok enam peratus kepada RM67.06 bilion berbanding RM63.45 bilion yang direkodkan semasa 2020, didorong oleh pemulihan progresif pasaran ekuiti dan kebanyakan kelas aset di tengah-tengah pemulihan global. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hasil Cukai Pelancongan Bukan Ke Akaun Kementerian Pelancongan – Christina

KOTA KINABALU: Kementerian Pelancongan, Kebudayaan dan Alam Sekitar menjelaskan bahawa cukai pelancongan yang diagihkan Kerajaan Persekutuan bernilai RM12.66 juta tidak diagihkan secara langsung kepada kementerian itu.

Timbalan Ketua Menteri Datuk Christina Liew berkata sebaliknya cukai berkenaan yang diumumkan oleh Menteri Kewangan Lim Guan Eng telah disalurkan kepada bendahari kerajaan negeri.

“Jadi kalau kita mahu membangunkan produk pelancongan baharu di daerah-daerah lain untuk menarik pelancong datang, polisi kita adalah menggalakkan Majlis Tindakan Pelancongan Daerah diaktifkan.

“Ini kerana kementerian tidak memberikan geran atau kewangan kepada daerah secara langsung sebaliknya kita bekerjasama dengan Majlis Tindakan Pelancongan Daerah,” katanya ketika sesi soal jawab Sidang Dewan Undangan Negeri di sini hari ini.

Beliau berkata demikian sebagai menjawab soalan tambahan Datuk Bolkiah Ismail (Warisan-Pitas) mengenai status terkini cukai pelanocngan yang dikutip oleh negeri itu.

Christina yang juga Menteri Pelancongan, Kebudayaan dan Alam Sekitar berkata setakat ini kementeriannya telah membangunkan sebanyak 18 daerah di negeri ini yang dikenal pasti mempunyai produk pelancongan baharu.

Beliau menambah kerajaan juga berharap daerah lain juga tampil mengemukakan cadangan seumpama itu agar kementerian dapat membantu mempromosikan produk pelancongan mereka.

“Kementerian membantu membangunkan industri pelancongan di daerah lain yang ada potensi secara kerjasama tapi bukan menerusi pemberian geran atau menyalurkan kewangan secara terus kepada Majlis Tindakan Pelancongan Daerah.

“Kita boleh membantu membuat promosi untuk daerah-daerah ini. Ini merupakan langkah dan strategi yang sedang dan telah dilaksanakan kementerian bagi kawasan luar bandar yang mempunyai potensi pelancongan,” katanya. – SabahNewsToday


WARISAN, PH dan UPKO beri sokongan padu bantu kemenangan Shir Yee

SANDAKAN: Parti Warisan Sabah (WARISAN), Pakatan Harapan (PH) dan Pertubuhan Pasok Momogun Kadazandusun Murut Bersatu (UPKO) akan memberi sokongan padu bagi memastikan kemenangan calon daripada DAP pada Pilihan Raya Kecil (PRK) Parlimen Sandakan, 11 Mei depan.

Ketua Menteri Sabah yang juga Presiden WARISAN, Datuk Seri Mohd Shafie Apdal, berkata kerajaan tidak mengambil ringan PRK itu, sebaliknya akan bekerja keras untuk membantu kejayaan Vivian Wong Shir Yee, 30.

Beliau juga yakin Shir Yee mampu mengekalkan kerusi itu dan menggunakan lambang seperti pada Pilihan Raya Umum Ke-14 (PRU-14) yang menyaksikan kemenangan mendiang bapanya, Datuk Stephen Wong Tien Fatt.

“Kita juga yakin pengundi tahu (memilih) calon bersesuaian untuk kemajuan daerah ini.

“Vivian seorang calon muda, memiliki kelulusan dalam bidang komunikasi dan tahu (masalah rakyat) kerana (sebelum ini) mengikut mendiang ayah beliau,” katanya.

Beliau berkata demikian pada sidang media selepas Sesi Bersama Rakyat dan Pengumuman Khas Calon Pilihan Raya Kecil (PRK) Parlimen Sandakan di Dewan Masyarakat, di sini, hari ini.

Sementara itu ditanya mengenai usaha kerajaan negeri menangani isu bantuan kepada rakyat pula, Mohd Shafie berkata, kerajaan negeri mahu mereka menikmati manfaat lebih besar dalam jangka panjang dengan melaksanakan projek secara terperinci.

Berbanding bantuan yang hanya mampu mengatasi masalah jangka pendek, beliau berkata, kerajaan perlu mengubah pendekatan dengan mementingkan pembangunan prasarana jauh lebih penting.

“Hari ini, yang penting ialah memberi keutamaan kepada prasarana diperlukan, (contohnya) apabila ada jalan raya lengkap, kita boleh memasarkan produk, dan apabila lebuh raya dilaksanakan, harga tanah kemungkinan meningkat.

“Cuma pendekatan kita di Sabah (adalah) bincang secara terperinci dan tidak mahu pelaksanaan prasarana sama ada bekalan elektrik, air mahupun bantuan kecil, tiada fokus keutamaan,” katanya. – Berita Harian


Nasihat Matlan Marjan Kepada Skuad Tambadau Sabah

Legenda bola sepak Sabah, Matlan Marjan berkata skuad Tambadau perlu tampil dengan strategi berbeza untuk menghadapi cabaran lebih besar apabila bersaing dalam Liga Super musim depan.

Justeru, katanya, jurulatih Sabah, Jelius Ating perlu bijak dalam menghasilkan taktikal dan perancangan yang lebih kreatif dan berbeza berbanding sepanjang beraksi di Liga Perdana.

“Strategi tidak boleh sama, perlu lebih kreatif dan lebih bijak dalam menghasilkan skuad terbaik untuk beraksi di pentas Liga Super.

“Daripada segi latihan pula, usaha perlu digandakan lebih banyak daripada apa yang dilakukan ketika di Liga Perdana dan persiapan perlulah bermula daripada sekarang.

“Nak layak ke Liga Super bukan senang, tetapi untuk mengekalkan aksi terbaik juga sukar jika tiada perancangan rapi,” kata Matlan.

Sabah dinaikkan ke Liga Super musim depan selepas dinobatkan sebagai juara Liga Perdana musim ini. Kejayaan itu sekali gus juga menamatkan penantian Sabah selama 23 tahun untuk menjulang trofi kejuaraan.

Mengulas lanjut, Matlan turut mengakui kejayaan Persatuan Bolasepak Sabah (SAFA) menunaikan segala janji kepada pemain menjadi antara kunci utama mereka berjaya merangkul kejuaraan liga musim ini.

“Selama saya mengikuti perkembangan pasukan Sabah walaupun sudah tidak bermain, saya lihat sebelum ini masih ada masalah gaji dan kebajikan lain yang menghimpit pemain.

“Namun, kini kita dapat lihat pemain Sabah sudah bebas daripada masalah itu. Ini semua atas usaha keras daripada tahap pengurusan sendiri yang tidak pernah lepas tangan jaga kebajikan pemain dengan baik.

“Selepas Datuk Peter Anthony ambil alih selaku pemangku presiden, banyak perubahan positif yang berlaku selain dia menunaikan apa yang dijanjikan. Ini membuatkan pemain lebih bersemangat untuk berbakti kepada pasukan sehingga berjaya,” katanya.


Saya Tidak Akan Melangkaui Tiga Tahun Sebagai Perdana Menteri- Tun M

Saya pegang jawatan tidak lebih tiga tahun

Perdana Menteri, Tun Dr Mahathir Mohamad menegaskan bahawa beliau akan meletak jawatan dalam masa tiga tahun sebelum menyerahkan tugas kepada Presiden PKR, Datuk Seri Anwar Ibrahim.

Persoalan mengenai tarikh beliau akan berundur dan siapa bakal penggantinya mula menjadi perhatian sejak beberapa minggu kebelakangan ini.

Walaupun sebelum ini pernah mengumumkan bahawa Anwar akan menggantikannya, timbul spekulasi bahawa beliau mahukan Menteri Hal Ehwal Ekonomi, Datuk Seri Mohamed Azmin Ali.

“Setakat saya tahu, saya sudah berjanji untuk berundur dan Anwar akan menggantikan saya,” katanya yang ditemu bual wartawan CNBC, Tanvir Gill di Bangkok, Thailand, ketika menghadiri Sidang Kemuncak Asean.

Beliau yang sebelum itu berkata, negara memerlukan sekurang-kurangnya tiga tahun untuk menyelesaikan hutang negara bagaimanapun tidak berhasrat untuk meneruskan perkhidmatan sebelum sasaran berkenaan tercapai.

“Tidak, saya tidak akan melangkaui tempoh tiga tahun berkenaan,” katanya yang menegaskan bahawa keutamaannya untuk memastikan Malaysia mampu menyelesaikan masalah (hutang) walaupun selepas bersara.

Sementara itu, Dr Mahathir berkata, beliau bersetuju mengikat perjanjian perdagangan mega Asia Pasifik, biarpun tanpa penyertaan India buat masa sekarang.

Beliau merujuk kepada Perkongsian Ekonomi Komprehensif Serantau (RCEP) yang membabitkan 16 negara dalam Asia Pasifik. Rundingan berlangsung sejak 2013 dengan isu utama keengganan India untuk membuka peluang pasarannya.

Laporan terkini oleh Nikkei Asian Review berkata bahawa China yang kecewa dengan perkembangan perlahan rundingan RCEP mencadangkan untuk meneruskan perkongsian berkenaan dengan hanya 13 negara tanpa India, Australia dan New Zealand dalam perjanjian berkenaan.

Sebanyak 16 negara terbabit dalam RCEP ialah 10 negara Asia Tenggara dan enam rakan kongsi perdagangan utama iaitu China, Jepun, Korea Selatan, India, Australia dan New Zealand.

Perjanjian berkenaan jika dicapai akan membentuk satu blok perdagangan besar 16 negara yang meliputi hampir satu pertiga daripada keluaran dalam negara kasar dunia. – Berita Harian


Sungai Kinabatangan Lepasi Paras Amaran

KINABATANGAN: Sungai Kinabatangan meningkat dan kini berada di paras amaran susulan hujan lebat di bahagian hulu sungai.

Tinjauan mendapati, beberapa rumah di kawasan Kampung Pangkalan Bukit Garam sudah dinaiki air sejak petang tadi. Namun, mereka dilihat mandi-manda di kawasan dinaiki banjir berkenaan.

Ketua Balai Bomba dan Penyelamat (BBP) Kinabatangan, Nurul Azlam Shah Jamaluddin berkata, bacaan pada pagi ini dilaporkan setinggi 9.60 meter.

Menurutnya, ekoran keadaan itu air sungai sudah melimpah ke perkampungan penduduk khususnya di Kampung Pangkalan Bukit Garam.

“Keadaan sekarang, trend air semakin meningkat dan mengikut rondaan pasukan kami pagi tadi paras air mencapai 9.36 meter berbanding semalam iaitu 9.34 meter.

“Petang kelmarin pasukan saya membuat rondaan bacaan paras air hanya mencatat 9.30 meter iaitu masuk kepada paras amaran.

“Namun, hari ini ia melepasi paras amaran dan setakat ini ada lapan keluarga mengambil inisiatif sendiri untuk berpindah ke balai raya berhampiran yang mana rumah mereka berada di tebing sungai sudah dimasuki air,” katanya dalam satu sidang media di Kinabatangan, hari ini.

Menurutnya, pihaknya kini sedang giat melakukan rondaan dari semasa ke semasa.

Katanya, semua lapan keluarga berkenaan sudah diberikan bantuan bakul makanan.

Tambahnya, penduduk dinasihatkan sentiasa berjaga-jaga dan segera berpindah atau menghubungi mereka jika berlaku kecemasan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dilaporkan Hilang Mencari Lokan, Enam Sekeluarga Ditemui Selamat

TUARAN: Enam individu yang dilaporkan hilang semasa mencari lokan di kawasan hutan bakau Kampung Bukit Payung ditemukan selamat.

Ketua Balai Bomba dan Penyelamat (BBP) Tuaran Mohd Abd Qawie Abdul Gapar berkata, mangsa kesemua berumur 16 hingga 60 tahun itu dilaporkan hilang selepas tidak pulang ke rumah sehingga jam 8 malam kelmarin.

“Bertindak dengan laporan sepasukan anggota digerakkan ke lokasi untuk menjalankan operasi Mencari dan Menyelamat (SAR) sehingga jam 10.54 malam sebelum ditangguhkan dan akan disambung keesokan harinya.

“Kira-kira sejam selepas menjalankan pencarian pada keesokan hari, tiga mangsa berjaya keluar dari kawasan hutan sebelum ditemukan orang awam,” katanya.

Menurutnya hasil maklumat yang disalurkan oleh tiga individu ini, pihaknya kemudian menjalankan SAR dan berjaya menemukan baki tiga lagi individu kira-kira 10 minit kemudian pada jarak 200 meter dari lokasi mangsa pertama ditemukan.

“Kesemua mangsa berada dalam keadaan selamat dan operasi ditamatkan jam 12 tengah hari semalam,” katanya.

Tambahnya operasi disertai beberapa agensi termasuk polis, Tentera Laut Diraja Malaysia (TLDM), Angkatan Pertahanan Awam Malaysia (APM) serta Unit Pengesan (K9) Bomba yang dianggotai dua pegawai bersama seekor anjing bernama Lexi.- Utusan Borneo


Suami Pukul Isteri Sampai Mati Kerana Bengang Anak Perempuannya Berseluar Pendek

Seorang lelaki di Banjarasin Timur, Indonesia tergamak menganiaya isterinya sampai meninggal dunia hanya kerana bengang anak perempuannya berseluar pendek.

Dalam kejadian yang berlaku pada malam Sabtu 7 Mac 2020 lalu, suspek pulang ke rumah dalam keadaan mabuk dan ketika itu dia mendapati anak perempuannya memakai seluar pendek yang terlalu singkat.

Bengang dengan itu, suspek mengejutkan isterinya (46) yang sedang tidur untuk bangun menegur anak mereka.

Mangsa bangun tetapi anak perempuannya meminta dia tidak mengendahkan bapanya yang sedang mabuk.

Emosi mendengar kata-kata itu, suspek terus menyerang isterinya. Suspek mengambil bekas berisi air lalu disiram pada tubuh isterinya yang masih berada di tempat tidur.

Tidak cukup dengan itu, suspek melempar bekas itu lalu terkena pada kepala mangsa.

Selepas itu, suspek mengambil raket dan bingkai gambar untuk memukul isterinya sehingga terkulai sambil sujud memegang dadanya.

Mangsa sempat memberitahu suaminya yang dadanya sakit, tetapi tidak dipeduli dan suspek terus keluar dari rumah.

Jiran-jiran yang terdengar kekecohan itu terus datang dan menemui mangsa dalam keadaan tidak sedarkan diri.

Mangsa segera dikejarkan ke hospital dan setibanya di hospital, doktor mengesahkan mangsa telah meninggal dunia.

Susulan itu, jiran mangsa terus membuat laporan polis dan bertindak di atas laporan itu, suspek telah ditahan untuk siasatan lanjut.


ADUN Sebatik Nafi Terima Imbuhan RM10 Juta Keluar Parti

KALABAKAN: Ahli Dewan Undangan Negeri (ADUN) Sebatik, Hassan A Gani Pg Amir, menafikan dakwaan menerima imbuhan sehingga RM10 juta untuk bertindak keluar Parti Warisan Sabah (WARISAN).

Beliau berkata, keputusan keluar parti dan menjadi ADUN Bebas yang menyokong kerajaan negeri Gabungan Rakyat Sabah (GRS) dibuat tanpa paksaan atau tawaran, sebaliknya demi kepentingan rakyat terutama di kawasan Dewan Undangan Negeri (DUN) Sebatik.

“Dakwaan ini (mendapat imbuhan) satu dakwaan liar, saya sudah jelaskan tindakan keluar parti ini tidak mengubah langsung landskap politik termasuk menjadi penentu pembentukan kerajaan, jika terima tawaran memang tidak ada,” katanya kepada media di sini, hari ini.

Hassan yang ditemui di Kampung Rancangan Kalabakan bagi bertemu pemimpin akar umbi dan rakyat berkata, pertemuan itu bagi menjelaskan keadaan sebenar berhubung tindakannya menjadi ADUN Bebas yang menyokong kepimpinan kerajaan.

“Kita sanggup terima cemuhan atau kata-kata tidak baik daripada netizen, korbankan maruah (sendiri) demi rakyat.

“Saya juga akan turun padang ke Pulau Sebatik dan tujuh Pusat Daerah Mengundi (PDM) lain untuk memberikan penerangan,” katanya.

Mengulas tindakan Speaker DUN, Datuk Kadzim M Yahya yang menolak surat peletakan jawatan ADUN Sebatik yang diserahkan WARISAN, Hassan berkata, ia dibuat berlandaskan peruntukan perundangan sedia ada.

“Saya tandatangan surat itu (peletakan jawatan) sebelum menerima watikah sebagai calon, ketika itu saya tiada pilihan dan itu juga berlaku dengan calon lain yang menandatangani surat serta membaca aku janji.

“Surat ini selain tiada tarikh (ketika ditandatangani), ia hanya terdapat tandatangan saya sendiri tanpa membabitkan pihak kedua dan ini bermakna, saya boleh membatalkan surat itu sendiri tanpa perlu membabitkan pihak kedua,” katanya.

Pada 25 Februari lalu, Hassan mengumumkan keluar WARISAN kerana kecewa dengan kepimpinan parti itu yang dilihatnya lebih mengutamakan kepentingan politik berbanding isu rakyat yang terbeban dengan penularan COVID-19. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Banjir Sabah: 49 Kampung Terjejas Di Beaufort & Tenom

KOTA KINABALU, 10 Mei : Sebanyak 49 kampung di daerah Beaufort dan Tenom terjejas akibat banjir susulan hujan lebat berterusan sejak petang semalam hingga tengah malam tadi.

Jawatankuasa Pengurusan Bencana Negeri Sabah dalam kenyataan memberitahu sebanyak 36 kampung terjejas di Beaufort dan 13 kampung terjejas di Tenom akibat bencana itu.

“Hujan yang lebat bermula pada petang semalam dianggarkan pada jam 1.30 petang sehingga tengah malam menyebabkan paras air Sungai Padas dan Sungai Pegalan meningkat.

“(Bagaimanapun) keadaan cuaca di daerah Beaufort pagi ini cerah, manakala di Tenom mendung,” menurut kenyataan itu hari ini.

Menurut kenyataan itu tiada pusat pemindahan dibuka di Beaufort setakat pagi ini dan empat pusat pemindahan telah dibuka di Tenom sebagai langkah berjaga-jaga iaitu di Kampung Mandalalom, Kampung Ponontomon, Kampung Kanar dan Dewan Jinuin Jimin.

Selain itu, lima jalan utama di Beaufort terjejas iaitu Jalan Simpang 4 Chan Furniture yang tidak boleh dilalui semua jenis kenderaan serta Jalan Kampung Binunuk, Jalan Kampung Balibata, Jalan Kampung Laboi dan Jalan Kampung Suasa hanya boleh dilalui kenderaan berat.

Sementara itu, Jabatan Kerja Raya Sabah dalam kenyataan berasingan memberitahu terdapat kejadian jalan runtuh di KM36.2 Jalan Tenom Kuala Tomani di daerah Tenom ekoran hujan lebat dan banjir di daerah tersebut.

“Jalan tersebut tidak boleh dilalui, sehubungan itu pengguna jalan raya dinasihatkan menggunakan jalan alternatif iaitu Jalan Kuala Tomani Marais, Jalan Kalibatang Baru dan Jalan Marais.

“Sebagai langkah keselamatan, penutupan jalan dan Pelan Pengurusan Trafik (TMP) telah dilakukan,” katanya. – BERNAMA


Ketepi perbezaan, bangunkan Sabah sebagai ‘Keluarga Malaysia’ – KM

KOTA KINABALU, 23 Sept : Semua pihak termasuk ahli politik pembangkang diminta supaya mengenepikan sebarang perbezaan dan bersatu sebagai ‘Keluarga Malaysia’ dalam usaha membangunkan Sabah seterusnya mensejahterakan rakyat negeri.

Ketua Menteri Datuk Hajiji Noor yang membuat gesaan itu berkata nilai penyatuan Keluarga Malaysia yang tidak terbatas oleh politik, agama, kaum dan etnik telah lama menjadi amalan rakyat Sabah, justeru ia perlu terus dipamerkan dalam usaha mengembleng tenaga untuk memajukan Negeri di Bawah Bayu itu.

Katanya nilai itu penting kerana rakyat Sabah sudah jauh ketinggalan dalam pelbagai bidang berbanding dengan rakyat Malaysia yang berada Semenanjung, dan tiada siapa yang dapat membantu memajukan negeri itu kecuali pemimpin serta rakyat Sabah sendiri.

“Gagasan Perdana Menteri (Datuk Seri Ismail Sabri Yaakob) berkenaan “Keluarga Malaysia” merupakan satu kekuatan bagi kita di negeri Sabah. Saya menyeru kepada semua ahli Yang Berhormat untuk terus mempamerkan nilai Keluarga Malaysia yang kita amalkan sejak dahulu lagi,” katanya.

Beliau berkata demikian ketika menggulung perbahasan usul ucapan terima kasih kepada Yang Dipertua Negeri Sabah Tun Juhar Mahiruddin atas ucapan dasar kerajaan pada Persidangan Dewan Undangan Negeri Sabah di sini hari ini.

Hajiji, yang juga Menteri Kewangan Sabah berkata sebagai komitmen kebersamaan sebagai ‘Keluarga Malaysia’ kerajaan negeri akan menyalurkan bantuan sekali bayar ‘Sentuhan Kasih’ kepada semua 73 kawasan Dewan Undangan Negeri (DUN) Sabah dengan peruntukan RM7.3 juta.

“Saya berharap peruntukan ini akan dapat membantu semua wakil rakyat dan pemimpin setempat untuk membantu rakyat yang memerlukan bantuan. Ini merupakan tambahan kepada pelbagai jenis bantuan sedia ada yang telah dan sedang disalurkan oleh kerajaan negeri dan Persekutuan,” katanya.

Beliau berkata dalam memulihkan ekonomi terjejas akibat COVID-19, semua wakil rakyat dan pemimpin setempat harus mengambil peranan sebagai ‘pemimpin ekonomi’ yang bersama-sama menggerak ekonomi setempat di peringkat akar umbi supaya taraf ekonomi keluarga dan komuniti ditingkatkan.

“Pendekatan terdahulu untuk menunggu program atau aktiviti ekonomi digerakkan oleh kerajaan sudah tidak relevan pada masa kini. Transformasi ekonomi setempat hendaklah diaktifkan komuniti di bawah ahli Yang Berhormat sekalian,” katanya.

Sementara itu Timbalan Ketua Menteri Datuk Seri Bung Moktar Radin ketika menggulung perbahasan sama berkata 15 daripada 35 pakej Fasa Satu pembinaan projek Lebuh Raya Pan Borneo dalam peringkat pembinaan pada masa ini, melibatkan 317.6 kilometer dengan kos RM7.98 bilion di bawah biayaan kerajaan Persekutuan.

Beliau yang juga Menteri Kerja Raya Sabah berkata 35 pakej Fasa Satu itu telah siap proses reka bentuk melibatkan pembinaan sejauh 706 kilometer dengan kos RM15.2 bilion.

“Bagi pakej yang sedang berjalan, semua pakej ini berada pada landasan yang tepat dan sedang dalam proses pembinaan, Jabatan Kerja Raya Sabah sentiasa memantau serta mengingatkan kontraktor supaya menyelenggara jalan sedia ada yang masih menjadi laluan rutin masyarakat.

“Hanya satu pakej telah diluluskan untuk tahun ini, dan bakinya yang sebanyak 19 pakej masih menunggu kelulusan peruntukan selanjutnya dari kerajaan Persekutuan,” katanya menambah projek pembinaan tiga fasa itu melibatkan pembinaan keseluruhan sepanjang 1,236 km dengan kos RM40.2 bilion.

Sementara itu Menteri Perumahan dan Kerajaan Tempatan Sabah Datuk Masidi Manjun berkata kerajaan negeri bercadang untuk memberi kebenaran bergerak dalam zon daerah ditetapkan sebagaimana yang pernah dilaksanakan sebelum ini setelah kadar vaksinasi COVID-19 mencapai tahap 60 peratus.

Jurucakap COVID-19 Sabah itu berkata pada tahap vaksinasi 70 peratus pula kerajaan negeri bercadang memberikan kebenaran rentas daerah seluruh negeri secara berperingkat.

“Apabila kita capai 90 peratus, jangkaannya akhir Oktober ini, kita benarkan rentas negeri, bagaimanapun ini semua kita buat secara berperingkat dan berdasarkan situasi semasa,” katanya yang mengulung perbahasan sama.

Usul itu kemudian diluluskan dengan suara terbanyak, sebelum Speaker DUN Sabah Datuk Kadzim M.Yahya menangguhkan persidangan ke satu tarikh yang akan ditentukan kemudian. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suami Kantoi Curang, Belasah Isteri Sampai Bengkak Muka

Seorang suami yang kantoi curang oleh isterinya, bengang lalu memukul isterinya tanpa belas kasihan dalam kejadian yang berlaku di Bogor, Indonesia.

Gambar-gambar muka mangsa yang cedera akibat dipukul suaminya kini sedang viral di media sosial.

Menurut laporan Tribun News, si suami juga tidak berpuas hati kerana isterinya menyembunyikan kunci motosikalnya.

Difahamkan, si isteri berbuat demikian kerana kecewa, suami yang disayangi itu rupa-rupanya dalam diam telah mengkhianati hubungan mereka dan didedahkan oleh jiran mangsa, di laman Twitter.

“Ini jiran saya yang dipukul oleh suaminya. Padahal suami dia yang bersalah kerana curang, tetapi isterinya yang menjadi mangsa.Ini gambar pasangan curang itu.

“Ceritanya, si isteri mendapat tahu suaminya curang lalu menyembunyikan kunci motosikal. Suami mengamuk dan mengikat tangan dan kaki mangsa, dipukul bertubi-tubi, dadanya juga dipijak.

“Laporan polis telah dibuat tetapi lelaki itu masih belum ditahan.

Isterinya masih di hospital untuk mendapatkan rawatan, tetapi masih bingung tentang siapa yang akan menguruskan bayaran rawatannya.

“Dan lebih sedih lagi, si isteri ini amat penyabar. Dia sempat tidur sebilik dengan kekasih suaminya, malah rela tidur bertiga agar suaminya mahu tidur di rumah,” katanya.

Susulan penularan itu, polis telah menahan lelaki terbabit untuk siasatan lanjut.


PM Kecewa Sabah Tidak Sehaluan

KOTA KINABALU: Perdana Menteri melahirkan kekecewaan beliau dengan kerajaan Sabah kerana tidak sehaluan dengan Kerajaan Pusat pimpinannya.

Tan Sri Muhyiddin Yassin berkata, adalah lebih baik jika kerajaan negeri dapat bekerja sebagai satu pasukan dengan Kerajaan Pusat.

Beliau menegaskan persefahaman antara negeri dan Pusat dapat memberi kesan yang besar dalam pelbagai aspek dan mahu mesej itu sampai kepada rakyat.

“Pelbagai peruntukan disalurkan kepada Sabah dalam bidang sosio-ekonomi, untuk Rancangan Malaysia Ke-11 (RMK-11) saja sebanyak RM22 juta diperuntukkan.

“Begitu juga dalam bidang industri, pendidikan, pelancongan dan pertanian, membuktikan bahawa Sabah tidak diabaikan.

“Cuma kecewa sikit kerajaan negeri Sabah tak sebaris dan sehaluan dengan saya. Bayangkan jika Sabah sehaluan, ini bukan politik ia realiti.

“Dia (Ketua Menteri Datuk Seri Mohd Shafie Apdal) kawan baik saya sudah begitu lama. Dulu sama-sama satu landasan, pernah jadi menteri,” katanya di majlis Perjumpaan Bersama Penjawat Awam Persekutuan di Kota Kinabalu hari ini.

Hadir sama Pengerusi Majlis Tindakan Negeri Sabah Datuk Seri Dr Ronald Kiandee dan Setiausaha Persekutuan Sabah Datuk Samsuni Mohd Noor.

Muhyiddin berkata, kalau kerajaan negeri dan Pusat dapat bekerja sebagai satu pasukan ia akan memberikan kesan yang besar kepada Sabah.

Sehubungan itu, katanya, rakyat perlu memahami situasi berkenaan dan mahu mesej yang ingin disampaikannya diterima oleh rakyat negeri berkenaan.

Kerajaan negeri sebelum ini menjelaskan pendiriannya untuk tidak menyokong kerajaan Perikatan Nasional (PN), sebaliknya mahu mengekalkan sokongan kepada Tun Dr Mahathir Mohamad.

Mohd Shafie yang juga Presiden Parti Warisan Sabah (WARISAN) turut mengekalkan kerjasama dengan Pakatan Harapan (PH) negeri untuk terus mentadbir negeri itu.

Akhir Julai lalu, Mohd Shafie memohon pembubaran Dewan Undangan Negeri (DUN) selepas sebahagian wakil rakyatnya beralih menyokong bekas Ketua Menteri Tan Sri Musa Aman dalam cubaan membentuk kerajaan baharu pro PN.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PH Pula Dakwa Miliki 114 Ahli Parlimen

KUALA LUMPUR: Ahli Parlimen Selangau Baru Bian pula menandatangani akuan berkanun (SD) untuk menyokong Tun Dr Mahathir Mohamad.

Ia didedahkan menerusi siaran langsung melalui akaun Facebook Pengarah Komunikasi PKR Fahmi Fadzil yang memaklumkan Baru Bian adalah individu ke-114 menandatangani SD berkenaan.

Untuk rekod, Baru adalah Ahli Parlimen PKR yang dikaitkan dengan kem bekas Timbalan Presiden PKR Datuk Seri Mohamed Azmin Ali yang meninggalkan parti berkenaan.

Difahamkan proses menandatangani SD masih berjalan di Yayasan Al-Bukhary, di Jalan Perdana, Kuala Lumpur.

Terdahulu, bekas Menteri Kerja Raya itu dilihat memasuki perkarangan yayasan, menaiki kenderaan jenis Mercedez berwarna hitam, pada 8.35 malam tadi.

Beliau dilihat keluar meninggalkan bangunan terbabit 10 minit kemudian tanpa mengeluarkan sebarang kenyataan kepada media.

Beberapa minit kemudian, kenderaan model Lexis dipercayai dinaiki Presiden PKR, Datuk Seri Anwar Ibrahim tiba di Yayasan Al-Bukhary, 8.50 malam tadi.

Difahamkan satu siaran media akan dikeluarkan jam 9 malam ini.


522 Pengedar Dadah Di Sabah Berdepan Hukuman Penjara Seumur Hidup Atau Hukuman Mati

KOTA KINABALU: Seramai 522 pengedar dadah bakal berhadapan hukuman mati mandatori atau penjara seumur hidup serta sebatan selepas berjaya ditahan dalam beberapa siri tangkapan di negeri ini.

Timbalan Pesuruhjaya Polis Sabah Datuk Zaini Jass berkata, jumlah terbabit antara 7,372 orang yang ditahan dalam pelbagai kesalahan dadah dalam tempoh enam bulan pertama tahun ini.

“Kesemua 522 pengedar dadah akan disiasat mengikut Seksyen 39B, 39A(2) dan 39A(1) Akta Dadah Berbahaya 1952,” katanya.

Zaini berkata, jumlah tangkapan dadah tahun ini menunjukkan peningkatan berbanding tempoh sama pada tahun lalu iaitu hanya 6,233 pada 2018 berbanding 7,372 tahun ini.

“Statistik menunjukkan peningkatan sebanyak 1,139 bersamaan 18.27 peratus dan peningkatan tangkapan ini adalah seiring dengan komitmen Jabatan Siasatan Jenayah Narkotik (JSJN) melaksanakan Ops Sarang dalam membanteras gejala dadah.

“Sepanjang tempoh sama juga kita mencatatkan sejumlah rampasan dadah dan syabu merekodkan rampasan paling banyak iaitu seberat 25,308 gram berbanding hanya 21,387.20 gram pada 2018 dengan peningkatan sebanyak 3,921.01 gram,” katanya.

Beliau juga merakamkan penghargaan kepada masyarakat yang selama ini menjadi mata dan telinga pihak polis dalam menyalurkan maklumat berkaitan aktiviti dadah yang berlaku di sekeliling.


13 ADUN sertai GBS?

KOTA KINABALU 7 Nov. – Sebanyak 13 Ahli Dewan Undangan Negeri (ADUN) di negeri ini dikatakan bakal menyertai Gabungan Bersatu Sabah (GBS) bagi membentuk kerajaan baharu.

Menurut sumber, kesemua mereka hanya menunggu keputusan Mahkamah Tinggi pada pukul 2.30 petang ini yang akan menentukan siapa Ketua Menteri yang sah antara bekas penjawatnya, Tan Sri Musa Aman dan Ketua Menteri, Datuk Seri Mohd. Shafie Apdal.

“Pasti 13 orang akan sertai GBS. Tunggu sehingga keputusan mahkamah selesai,” kata sumber itu kepada Utusan Online di sini petang ini.

Sementara itu, Musa yang didakwa di Kuala Lumpur kelmarin atas tuduhan rasuah tiba di Lapangan Terbang Antarabangsa Kota Kinabalu (KKIA) kira-kira pukul 1 petang tadi.

Sumber berkata, Musa tidak akan hadir di mahkamah untuk mendengar keputusan itu dan telah memanggil kesemua ADUN berkenaan untuk berjumpa di rumahnya di Luyang.

Dalam pada itu, kira-kira 500 penyokong Parti Warisan Sabah (Warisan) berkumpul di pekarangan Kompleks Mahkamah Kota Kinabalu di sini bagi memberi sokongan kepada Mohd. Shafie. – UTUSAN ONLINE


Awas, Boleh Jadi Penyebab Kanser, Ini 3 Tanda Kuali Anda Perlu Ditukar

Tiada apa yang kekal di dunia ini, termasuklah barangan kesayangan anda.

Pasti ramai dalam kalangan ibu-ibu dan para isteri yang mempunyai perkakas kesukaan ketika memasak. Namun, sesayang mana pun anda kepadanya, satu hari nanti ia mungkin boleh mendatangkan bahaya kepada anda bila ‘tamat usianya.’

Tahukah anda, sesetengah kuali anti lekat boleh mendatangkan risiko kanser?

Pembuatan kuali anti lekat lazimnya menggunakan perfluorooctanoic acid (PFOA) dan polytetrafluoroethylene (PTFE) bagi menghasilkan kuali yang tidak melekat dengan makanan apabila digoreng. Hal ini disebabkan bahan berkenaan mempunyai rintangan tinggi terhadap haba, air dan minyak.

Walaubagaimanapun, bahan PFOA dipercayai dapat meningkatkan risiko kanser kepada pengguna manakala PTFE masih diragui tahap keselamatannya terhadap kesihatan manusia.

Oleh itu, anda dinasihatkan untuk menukar kuali apabila ada antara 3 ciri berikut;

Bagi kuali menggunakan PFOA, ia boleh mendedahkan risiko kepada kanser apabila kuali tersebut mula bercalar. Bahagian yang terhakis akan masuk ke dalam makanan serta membahayakan kesihatan.

Bahan lapisan permukaan kuali ini kemudiannya ditukar kepada  PTFE yang dipercayai lebih selamat kepada kesihatan manusia.

Walaubagaimanapun, keselamatan PTFE masih diragui memandangkan ia boleh meruwap apabila dipanaskan pada suhu tertentu.

2. Terhakis hingga nampak lapisan bawah

Kuali anti lekat mempunyai beberapa lapisan untuk memastikan proses pemanasan berkesan dan sama rata.

Jika lapisan ini sudah menunjukkan hakisan hingga ternampak permukaan yang seakan-akan diperbuat daripada tembaga, sebaiknya tukarlah ia kepada kuali yang baru.

Hal ini kerana jika makanan bersentuhan secara langsung dengan bahan berkenaan, ia boleh menyebabkan simptom seperti keracunan makanan antaranya cirit-birit dan muntah.

Pasti ramai yang pernah membasuh kuali yang masih panas untuk digunakan bagi memasak makanan seterusnya bukan.

Sedar tidak sedar, perbuatan ini boleh menyebabkan kuali meleding disebabkan perubahan suhu yang cepat.

Keluli di dalamnya akan mengembang apabila panas dan mengecut ketika sejuk. Misalnya, jika ia mempunyai diameter 10 inci, ukurannya akan meningkat kepada 10.05 inci apabila dipanaskan manakala bila disejukkan, ia akan kembali kepada ukuran asal.

Justeru, jika ia disejukkan serta merta, bahagian yang sedang mengembang akan berhenti mengecut pada saat berlainan, bergantung kepada bahagian mana yang menerima rangsangan sejuk secara terus.

Reaksi yang menyebabkan kuali meleding ini tidaklah membahayakan kesihatan, namun ia menjejaskan kualiti masakan anda apabila pemanasan tidak rata.

Anda pasti tak mahu masak telur hangit separuh, mentah separuh, bukan?


COVID-19: Tsunami ‘Mangsa’ Jika PKP Gagal – KP Kesihatan

PUTRAJAYA: Ketua Pengarah Kesihatan, Datuk Dr Noor Hisham Abdullah, sekali lagi merayu rakyat Malaysia untuk kekal berada di rumah dan mengambil serius Perintah Kawalan Pergerakan (PKP) yang kini memasuki minggu kedua.

Dalam satu hantaran yang dimuat naik melalui laman sosial Facebook pada pagi ini, beliau menegaskan, kegagalan PKP bukan satu pilihan kerana jika tidak, negara akan berdepan gelombang ketiga penularan COVID-19.

“Gelombang yang seterusnya akan sebesar tsunami, terutama jika kita mempunyai sikap tidak acuh.

“Saya merayu kepada semua rakyat Malaysia, tolong pandang serius PKP ini. Kekal selamat dan kekal di rumah,” katanya.

Dr Noor Hisham turut kongsikan pautan laporan media mengenai amaran beliau bahawa gelombang ketiga seakan tsunami penularan COVID-19 bakal berlaku sekiranya rakyat Malaysia tidak memainkan peranan masing-masing.


Kembar ada dua bapa

BEIJING: Kedengaran mustahil pasangan kembar mempunyai dua bapa namun ia berlaku kepada pasangan China apabila ujian mengesahkan bayi kembar dilahirkan wanita itu mempunyai bapa berbeza.

Menurut laporan Daily Mail yang memetik akhbar Strait Herald, dalam kejadian di Xiamen, seorang lelaki yang mahu mendaftarkan kelahiran anak kembarnya terkejut apabila doktor memberitahu seorang bayi itu bukan anaknya.

China mewajibkan ujian DNA bagi mengesahkan hubungan ibu bapa dengan bayi yang dilahirkan.

Menurut laporan itu, suami berkenaan yang dikenali sebagai Xiaolong, berasa pelik kerana seorang daripada bayi lelaki terbabit tidak mempunyai irasnya.

Dia kemudian menyoal isterinya namun wanita itu menafikan pernah curang.

Pengarah Pusat Pengenalan Forensik Fujian Zhengtai, pusat yang melakukan ujian DNA berkenaan berkata, lelaki terbabit berang selepas mendapati keputusan ujian DNA dan sekali lagi bersemuka dengan isterinya.

Menurutnya, wanita itu pada mulanya menafikan dia pernah curang malah menuduh suaminya memalsukan keputusan ujian DNA itu.

Namun, selepas didesak, wanita itu akhirnya mengaku pernah melakukan hubungan seks dengan lelaki lain namun menegaskan hanya sekali.

Laporan akhbar itu tidak menyatakan apa yang berlaku kepada pasangan terbabit namun Xiaolong berkata, dia bersedia menjaga bayi yang disahkan sebagai anaknya namun enggan menerima kembar bayi itu.

Guardian melaporkan, kelahiran kembar dua bapa yang dikenali sebagai ‘heteropaternal superfecundation’ hanya boleh berlaku apabila wanita mengeluarkan dua telur pada satu masa dengan setiap satunya disenyawakan sperma lelaki berbeza.

Menurut pakar, peluang untuk berlakunya kelahiran kembar seperti itu adalah satu dalam 400 hingga 13,000 pasangan kembar.

Wanita perlu melakukan hubungan seks dengan dua lelaki sama ada sehari sebelum atau sehari selepas telur terhasil bagi membolehkan dua telur disenyawakan.

Pada 2014, kes sama pernah dilaporkan berlaku di China apabila seorang ahli perniagaan kaya mendapat tahu seorang bayi kembarnya tiada pertalian darah dengannya.

Dia membuat ujian DNA terhadap bayi kembar itu selepas mendapati bayi terbabit mempunyai kelopak mata yang berbeza dengannya atau ibu mereka. – Agensi


8 Kampung Tenggelam Di Penampang, Pekan Donggongon Lumpuh

PENAMPANG: Pusat perniagaan Pekan Donggongon lumpuh selepas hampir keseluruhan kawan itu ditenggelami air banjir sedalam antara satu hingga 1.5 meter.

Tinjauan Borneo Today mendapati, golongan yang paling terjejas ialah penjaja sayur-sayuran dan kuih muih yang tidak mempunyai premis perniagaan.

Seorang penjual kuih, Ambrose Bachok, 61, berkata, semua peniaga kuih di Donggongon tidak dapat berniaga hari ini disebabkan tapak perniagaan mereka ditenggelami air sehingga satu meter.

Katanya beberapa barang perniagaannya turut rosak dan sebahagiannya dihanyutkan air banjir.

“Kurang-kurang jam 4 pagi datang sini, kami tinggal sini di Penampang, Huba kami jalan kaki air sampai sini, kalau naik kereta tidak boleh limpas (lalu).

“Kalau banjir begini ini mungkin dua hari baru dapat menjual, mungkin esok belum boleh jual, tunggu dua tiga hari begitu,” katanya yang telah berniaga di situ lebih 10 tahun.

Sementara itu penjual sayur, Dea Padila Lajang berkata, dia bersama bapanya datang menyelamatkan sayur-sayuran yang dijual agar tidak rosak selepas gerai mereka turut tenggelam.

Katanya, ini adalah kali pertama gerai mereka ditenggelami air banjir dan menyebabkan mereka kerugian kira-kira RM700.

“Saya sedih sebab banyak sayur rosak dan hanyut tetapi kami tidak boleh buat apa-apa, cuma selamatkan apa yang masih tinggal.

“Apabila hujan tidak berhenti sehingga subuh tadi, kami mula risau dan apabila sampai sini kira-kira 8 pagi, semuanya sudah tenggelam,” katanya.

Sementara itu, Jawatankuasa Pengurusan Bencana Daerah (JPBD) Penampang melaporkan sebanyak enam kampung di Penampang dilanda banjir iaitu Tuavon, Dabak, Kambau, Penampanh Proper, Kambazan Kolopis dan Putaton Inobong.

Beberapa jalan turut tenggelam dan tidak boleh dilalui kenderaan ringan iaitu Jalan Kiranau Inobong, Jalan Kolopis, Jalan Datuk Panglima Banting, Jalan Kibabaig dan Jalan Kivatu Kasigui.

Menurut JPBD, Pusat Kebudayaan Penampang telah dibuka sebagai pusat pemindahan mangsa banjir di daerah itu.

“Sebanyak 21 mangsa daripada enam keluarga telah ditempatkan di situ,” kata jawatankuasa itu.

Seorang mangsa, Salmah Omar berkata, rumahnya mula ditenggelami air sejak pukul 9 malam tadi dan masih belum surut sehingga pagi ini.

“Semalam mula jam 9 sampai sekarang sebab hujan lebat, sebelum naik air kami sudah naikkan barang.

“Memang biasa sudah kami banjir di sini saya tidak minta pergi tempat perpindahan sebab tempat kerja saya jauh,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Ditikam Gara-Gara Tegur Bunyi Radio

KOTA KINABALU: Seorang pembantu perkapalan cedera ditikam dengan pisau, hanya kerana menegur seorang lelaki yang memasang radio dalam kejadian di kawasan Pelabuhan Sepanggar di sini, semalam.

Dalam kejadian kira-kira 2 pagi itu, mangsa yang 27 tahun, di belakang bahu kiri akibat tikaman suspek berusia 20-an terbabit.

Ketua Polis Daerah Kota Kinabalu, Asisten Komisioner Habibi Majinji, berkata siasatan mendapati ketika kejadian mangsa sedang lepak bersama lima rakannya di kawasan berkenaan.

Katanya, seorang rakan mangsa kemudian mempelawa suspek yang ketika itu sedang berada di atas sebuah kapal untuk lepak bersama.

“Suspek kemudian datang dengan membawa radio yang dipasang dengan lagu. Mangsa menegur suspek supaya tidak memainkan radio itu kerana bunyi bising.

“Suspek kemudian naik semula ke atas kapal dan tidak lama selepas itu kembali semula dan terus menikam mangsa menggunakan pisau di bahagian belakang bahu sebelah kiri,” katanya ketika dihubungi, hari ini.

Habibi berkata, mangsa yang cedera terus dibawa ke Hospital Wanita dan Kanak-Kanak (HWKKS) Sabah oleh rakannya, manakala suspek terus melarikan diri.

“Mangsa yang cedera pada belakang bahu kiri akibat ditikam menggunakan pisau menerima enam jahitan. Usaha mengesan suspek sedang dijalankan.

“Kes disiasat mengikut Seksyen 324 Kanun Keseksaan kerana sengaja menyebabkan kecederaan dengan menggunakan senjata atau lain-lain benda yang berbahaya,” katanya. – BH Online


‘Avengers: Endgame’ pecah rekod kutipan dalam sehari

LOS ANGELES: Adiwira Avengers yang berkumpul buat kali terakhir berjaya memusnahkan semua pesaing, malah sebelum ia ditayangkan di pawagam Amerika Syarikat.

‘Avengers: Endgame’, terakhir dalam 22 siri filem itu yang memaparkan adiwira Marvel Universe, memecahkan rekod sebaik tayangannya di Asia, terutama di China, kata Disney yang memiliki Marvel Studios semalam.

Kutipan filem itu mencecah AS$169 juta (RM780 juta) kelmarin, hari pertama tayangan di 25 negara termasuk China, Australia dan beberapa negara di Eropah.

Ia memecahkan rekod kutipan terbanyak dalam masa sehari di China, Australia, New Zealand dan beberapa negara lain, kata Disney, yang membeli Marvel Studios pada 2009.

Tayangan filem itu di China adalah paling menguntungkan dengan AS$107.5 juta (RM497 juta).

Di Perancis, ‘Endgame’, mencatatkan kutipan terbesar bagi filem Marvel.

Ia turut menetapkan rekod hari pembukaan keseluruhan di Belanda, Greece dan Mesir.

Perangkaan menunjukkan ‘Endgame’ bakal mengatasi kutipan dijana episod terdahulu dalam siri ‘Avengers’ iaitu ‘Infinity War’, yang mencatat keuntungan paling lumayah tahun lalu.

Filem itu akan ditayangkan di AS dan Kanada hari ini, dengan tayangan di beberapa bandar raya terpilih semalam.

Pakar meramalkan siri akhir ‘Avengers’ yang menerima pujian itu, menampilkan barisan pelakon handalan seperti Robert Downey Jr, Scarlet Johansson dan lain-lain, akan memperoleh AS$200 hingga AS$260 (RM924 juta hingga RM1.2 bilion) pada pembukaan hujung minggu di Amerika Utara. — AFP


Sabah Catat Satu Kluster Baharu Babitkan Guru & Pelajar

KOTA KINABALU: Menteri Kerajaan Tempatan dan Perumahan, Masidi Manjun berkata, kluster baharu yang dicatatkan di Sabah, hari ini membabitkan pelajar dan guru Sekolah Menengah Agama (SMA) Negeri, di Pantai Manis, Papar.

Beliau berkata, kluster baharu itu yang dinamakan kluster D Kuala mempunyai 16 kes kumulatif dan arahan penutupan sekolah sudah dikeluarkan berkuat kuasa 2 Mei.

“Kes indeks pelajar perempuan berusia 16 tahun yang disahkan positif pada 1 Mei dan hasil saringan bergejala di Hospital Papar pada hari sama, seorang rakan indeks kes juga dikesan positif.

“Susulan itu, pengesanan secara aktif (ACD) dan saringan terhadap kontak rapat dijalankan pada 2 Mei merangkumi rakan sebilik serta guru. Hasil saringan merekodkan 14 lagi kes positif menjadikan jumlah kumulatif sebanyak 16 kes,” katanya ketika dihubungi, hari ini.

Masidi berkata, berdasarkan penelitian kes, indeks dipercayai mendapat jangkitan daripada kontak rapat yang mempunyai gelaja lebih awal.

Katanya, kebarangkalian itu berdasarkan kes yang direkodkan pada 3 Mei 2021 apabila beberapa pelajar yang dikesan positif mempunyai gejala lebih awal daripada pengesanan kes indeks di sekolah terbabit.

“Setakat hari ini, kawalan penularan giat dilaksanakan dan arahan penutupan sekolah juga telah dikeluarkan,” katanya.

Terdahulu, Masidi berkata, Sabah mencatat 89 kes baharu Covid-19 hari ini, menjadikan jumlah kumulatif kes kini sebanyak 58,461. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hujan Berpanjangan Di Sabah Penyebab Kerosakan Di Ibu Negeri

KOTA KINABALU: Hujan lebat semalam mengakibatkan beberapa bahagian di ibu negeri terjejas, selain mencetuskan banjir kilat dan tanah runtuh.

Kejadian gelongsoran tanah di kawasan berbukit di Inanam, menuju ke kediaman Timbalan Ketua Menteri Sabah Jeffrey Kitingan, juga dilaporkan berlaku selepas hujan lebat, sekali gus menyebabkan ia tidak dapat dilalui.

Kitingan yang juga Menteri Pertanian dan Perikanan negeri, terpaksa berjalan lebih satu kilometer menuruni bukit untuk bekerja pagi tadi, susulan pokok tumbang yang menyekat akses masuk ke jalan raya.

Di Inanam, pasukan bomba dan penyelamat turut menjumpai satu mayat, dipercayai Juning Maturun, 37, penumpang kereta yang dibawa arus deras di Kampung Kionsom, semalam.

Bangkai kereta Myvi yang dihanyutkan itu ditemui 200m dari lokasi kejadian, selepas dilaporkan hilang pada jam 6 petang, semalam.

Kenneth Wilfred yang mengetuai operasi mencari dan menyelamat (SAR), berkata bangkai kereta itu ditemui sepasukan anggota bomba dan penduduk tempatan di sungai berkenaan pada jam 7.20 pagi tadi, namun pihak berkuasa hanya mampu menarik keluar bangkai kereta itu empat jam kemudian.

Katanya, usaha mencari masih diteruskan bagi mengesan pemandu, Simon Sanga Tupe, 68.

Kereta yang membawa dua individu itu, dirakam dalam video yang tular menunjukkan kenderaan itu cuba merentasi jambatan sebelum dibawa arus deras sungai. Kenderaan itu terjunam ke sungai dan hanyut.

Sementara itu, pesakit batuk kering di wad Hospital Queen Elizabeth, di sini, dipindahkan ke kawasan selamat selepas bukit berdekatan wad terbabit runtuh dalam kejadian pada 7 malam, semalam.

Menteri Pembangunan Masyarakat dan Kesejahteraan Rakyat Shahelmey Yahya, ketika melawat kawasan terjejas berkenaan, berkata tiada mangsa direkodkan dalam insiden terbabit, namun pesakit dan kakitangan perubatan dipindahkan ke kawasan berasingan bagi tujuan keselamatan.

Katanya, usaha sedang dilakukan bagi mengekalkan kestabilan cerun sebelum kerja pemulihan dapat dilaksanakan di kawasan terjejas.

Dalam kejadian berasingan, di Kampung Kopungit, 500m dari situ, sebuah fasiliti penyimpanan digunakan Kementerian Kesihatan untuk menyimpan bekalan perubatan yang dibina dibukit runtuh akibat gelongsoran tanah, semalam.

Tiga kereta dan sebuah motosikal milik kakitangan kementerian turut tertimbus susulan kejadian pada jam 7.30 malam itu.

Menurut jurucakap jabatan bomba dan penyelamat, tiada mangsa direkodkan, tetapi ketua kampung menasihati penduduk sekitar berpindah demi keselamatan.

Kata jurucakap itu, jabatan bomba dan penyelamat sudah mendirikan ‘pagar perangkap’ dalam kawasan terjejas di kawasan bukit yang turut menempatkan sebuah tangki air besar, di atas lokasi tanah runtuh berlaku.